Terengganu dijangka dilanda hujan lebat bermula esok hingga Selasa depan

(Orang ramai dinasihat untuk terus berwaspada dan mengelakkan diri daripada melakukan aktiviti yang berisiko)

KUALA TERENGGANU, 26 Januari- Terengganu dijangka menerima taburan hujan yang tinggi bermula esok sehingga Selasa depan.  Keadaan itu boleh menyebabkan banjir di sesetengah kawasan. Pengarah Meteorologi Terengganu, Rosli Zakaria berkata, hujan lebat signifikan berpotensi menjadi ekstrim dalam tempoh itu.

Katanya, taburan hujan lebat dijangka bermula esok hingga Sabtu lebih bertumpu di utara dan tengah Terengganu. Jabatan Meteorologi Malaysia (MetMalaysia) mengeluarkan amaran hujan berterusan tahap waspada di negeri ini, meliputi Besut, Setiu dan Hulu Terengganu. Manakala bagi tempoh 30 hingga 31 Januari, hujan lebat dijangka lebih bertumpu di tengah dan selatan Terengganu.  Sebelum ini MetMalaysia mengeluarkan amaran hujan berterusan peringkat waspada bagi negeri Pantai Timur berkuat kuasa esok.

(Hujan lebat berkenaan boleh menyebabkan ombak mencapai ketinggian 4.5 meter di perairan Terengganu)

Turut diramalkan keadaan angin kencang dengan kelajuan 50 hingga 60 kilometer sejam (km/j) di kawasan perairan timur dan selatan Semenanjung.  Sepanjang tempoh tersebut keadaan hujan lebat berkenaan boleh menyebabkan ombak mencapai ketinggian 4.5 meter di perairan Terengganu.  Justeru, orang ramai dinasihat untuk terus berwaspada dan mengelakkan diri daripada melakukan aktiviti yang berisiko.


KPT kenal pasti keperluan pelajar terjejas banjir

MELAKA, 26 Januari- Kementerian Pendidikan Tinggi (KPT) akan mengenal pasti bantuan yang bakal disalurkan kepada pelajar-pelajar Institusi Pengajian Tinggi (IPT) terjejas banjir.  Timbalan Menterinya, Datuk Mohammad Yusof Apdal berkata, bantuan yang disalurkan adalah mengikut keperluan pelajar.

(Timbalan Menteri Pengajian Tinggi, Datuk Mohammad Yusof Apdal)

"Kita tengok apa masalah mereka yang berpunca daripada banjir ini dan bantuan apa yang mereka perlukan, dari segi penempatan mereka yang tidak selesa kita akan tempatkan mereka sementara di satu tempat yang sesuai," katanya di sini. Beliau berkata demikian selepas Majlis Pelancaran Duta TVET UTeM-Unity yang disempurnakan Ketua Menteri, Datuk Seri Sulaiman Md Ali di Universiti Teknikal Malaysia Melaka (UTeM) Durian Tunggal.  Hadir sama Naib Canselor UTeM, Prof Dr Massila Kamalrudin.  Dalam pada itu, Prof Dr Massila berkata, pihak UTeM sedia mengerakkan pasukan sukarelawan mereka iaitu Tuah Volunteer Team (TVT) dalam membantu keluarga terjejas banjir sekiranya diperlukan.


TVET semakin meluas, dapat kepercayaan industri

DURIAN TUNGGAL, 26 Januari- Revolusi Perindustrian 4.0 (IR 4.0) menjadikan bidang kemahiran bukan lagi pilihan terakhir kepada lepasan Sijil Pelajaran Malaysia (SPM).Menurut Ketua Menteri Melaka, Datuk Seri Sulaiman Md Ali, pasaran Pendidikan dan Latihan Teknikal dan Vokasional (TVET) di Malaysia semakin meluas dan lepasan TVET dari Universiti dalam negara juga mendapat kepercayaan daripada pihak industri di negara ini.

(Ketua Menteri Melaka, Datuk Seri Sulaiman Md Ali)

Sehubungan itu, beliau berkata, program seperti Duta TVET UTeM yang dilaksana Universiti Teknikal Malaysia Melaka (UTeM) telah berjaya memasyarakatkan universiti melalui perkongsian ilmu dan kepakaran serta pemindahan teknologi dengan melaksakan projek-projek teknikal berimpak kepada komuniti di Melaka.  Katanya, antara projek-projek berkenaan termasuklah sistem Akuaponiks Pintar dengan Internet Kebendaaan (IoT) di Tanjung Bidara, UTeM Digital Niaga di Ayer Molek dan Penyelenggaraan Komputer dan Rangkaian Keselamatan Siber dan Inovasi di Pantai Kundor.  "Jadi saya percaya melalui program seperti ini masyarakat dan komuniti akan lebih dekat lagi dengan TVET seterusnya membina satu persepsi yang positif terhadap pembangunan TVET di Malaysia dan diharap program-program, sebegini dapat dilaksanakan sekerap atau sebanyak yang mungkin, jadi hari ini ada tiga DUN yang terlibat iaitu DUN Tanjung Bidara, DUN Pantai Kundor dan juga DUN Bukit Katil kerana ada masyakarat di situ antara bidang-bidang TVET seperti STEM, digitalisasi usahawan sosial juga kursus kepada golongan OKU, " katanya selepas menyempurnakan Majlis Pelancarkan Duta TVET UTeM 2023 di Universiti Teknikal Malaysia Melaka (UTeM) di sini.  Hadir sama, Timbalan Menteri Pendidikan Tinggi, Datuk Mohammad Yusof Apdal dan Naib Canselor UTeM, Prof Dr Massila Kamalrudin.  Dalam pada itu, Prof Dr Massila berkata, program sama akan diperluas ke kawasan luar Melaka dan dipanggil TVET Unity.  Katanya, ia masih dalam perancangan dan antara kawasan dikenal pasti termasuk Kota Tinggi dan Iskandar Puteri, Johor dan Lahad Datu, Sabah.


3 lagi PPS dibuka di Johor

KLUANG, 26 Januari- Terdapat tiga penambahan pusat pemindahan sementara (PPS) dibuka di Johor menjadikan keseluruhannya adalah 58 PPS dengan bilangan penduduk terjejas juga meningkat kepada 5,528 orang berbanding 5,455 orang. Tiga PPS yang terlibat adalah dua di Mersing dan satu di Kota Tinggi, setakat pukul 12.00 tengah hari tadi. Menerusi kenyataan Jawatankuasa Pengurusan Bencana Negeri Johor, Segamat kekal mencatatkan angka tertinggi dengan 1,811 orang daripada 508 keluarga di 21 PPS.  Sementara itu, Kluang juga mengalami pertambahan penduduk terjejas menjadikan keseluruhannya berjumlah 1,266 orang daripada 356 keluarga di 12 PPS dan Mersing 1,173 orang daripada 359 keluarga di sembilan PPS.

Di Kota Tinggi, 744 orang daripada 183 keluarga di lapan PPS, Batu pahat 299 orang di empat PPS dan Muar dengan 217 orang di tiga PPS. Manakala Pontian kekal 18 orang daripada empat keluarga di sebuah PPS.


Pengeluaran pasport: 20 pejabat dibuka setiap hari mulai esok

KUALA LUMPUR, 26 Januari- Bagi mengurangkan kesesakan di kaunter imigresen, 20 Pejabat Pengeluar Pasport tidak termasuk Pusat Transformasi Bandar akan beroperasi setiap hari mulai esok.Selain itu, mesin pencetak pasport juga akan ditambah di pejabat yang sesak dan mempunyai kadar pengunjung yang tinggi.Menerusi Facebooknya, Menteri Dalam Negeri, Datuk Seri Saifuddin Nasution Ismail memaklumkan, pejabat pengeluar pasport di KLIA akan turut mengendalikan kes segera dan kecemasan.

(Menteri Dalam Negeri, Datuk Seri Saifuddin Nasution Ismail/ BERNAMA)

Usaha lain yang dilaksanakan, termasuk menambah baik sistem janji temu dalam talian iaitu pemohon akan terus diberi tarikh, masa dan nombor giliran.Mengenai isu kesesakan melibatkan pelawat asing di KLIA, beliau berkata, situasi itu berpunca daripada ketibaan kira-kira 20 hingga 26 pesawat secara serentak dalam jarak masa antara lima hingga 10minit pada waktu puncak.Kesesakan turut disebabkan pemeriksaan ketat mengikut SOP yang dilaksana pihak berkuasa bagi memastikan pelancong asing memiliki syarat Pas Lawatan Sosial yang sah.Bagi mengatasi masalah itu, kerajaan akan mengkaji cadangan memperluas penggunaan pagar automatik kepada pelawat dari 10 negara berisiko rendah.Selain itu mewujudkan Pasukan Tindak Balas Pantas bagi membantu pegawai di kaunter imigresen semasa waktu puncak.Ia dijangka beroperasi pada 1 Februari ini.


‘Jinuo’ terima Pingat Penghargaan Ketua Polis Johor atas kejayaan bantu siasatan kes jenayah

JOHOR BAHRU, 26 Januari- Seekor anjing dari Unit K9, Ibu Pejabat Polis Kontinjen (IPK) Johor dianugerahkan Pingat Penghargaan Ketua Polis Johor, atas kejayaan mengesan peranti rakaman kamera litar tertutup (CCTV) yang dibawa lari penjenayah di Kulai pada tahun lepas.Anjing baka German shepherd berusia 12 tahun bernama Jinuo itu menerima pingat daripada Ketua Polis Johor, Datuk Kamarul Zaman Mamat dan dikalungkan Timbalan Ketua Polis Johor, Deputi Komisioner M. Kumar.Pengendalinya, Sarjan Donny Henry berkata, Jinuo yang baharu bersara itu berjaya mengesan dua alat peranti CCTV dalam semak, seterusnya menyelesaikan kes samun mengikut Seksyen 395/397 Kanun Keseksaan.“Semasa kejadian Jinuo mencari barang untuk kes samun di Kulai di mana penyamun tersebut mencabut dan membuang peranti CCTV ke dalam semak. Jinuo berjaya jumpa peranti tersebut.Terlalu banyak kes-kes yang sudah dibantu Jinuo untuk diselesaikan.” Katanya selepas menerima pingat berkenaan pada Majlis Perhimpunan Bulanan Polis Kontinjen Johor, Januari 2023 di IPK Johor.

(Sarjan Donny menunjukkan Pingat Penghargaan Ketua Polis Johor diterima Jinuo)

Anjing seberat 35 kilogram itu sudah berkhidmat dengan IPK Johor sejak 2012 dan banyak membantu siasatan kes jenayah. Seekor lagi anjing baka Belgium Sherperd diberi nama Ma'te, berusia sembilan tahun, turut dianugerahkan Pingat Penghargaan Ketua Polis Johor, atas kejayaannya mengesan lokasi pembakaran pakaian suspek dan satu kes pembunuhan tahun lepas.Dua lagi anjing Unit K9, Mailo dan Julius pula menerima Surat Penghargaan Ketua Polis Johor pada majlis sama.


Banjir di tiga negeri bertambah buruk, jumlah mangsa terus meningkat

KUALA LUMPUR, 26 Januari- Banjir di tiga negeri iaitu Sabah, Johor dan Pahang bertambah buruk berikutan hujan berterusan menyebabkan pertambahan bilangan mangsa yang dipindahkan ke pusat pemindahan sementara (PPS), selain Sarawak menjadi negeri terbaharu dilanda bencana itu.Jabatan Meteorologi Malaysia (MetMalaysia) dalam kenyataan pagi ini memaklumkan keadaan hujan dijangka terus berlaku di beberapa tempat di Kudat, Tawau, Sandakan, Pantai Barat dan pedalaman Sabah, selain di Kelantan, Terengganu, Pahang dan Johor.Di Sabah, jumlah mangsa banjir di negeri itu meningkat mendadak kepada 6,313 orang yang ditempatkan di 26 PPS di lima daerah setakat pukul 8.00 pagi tadi, berbanding 1,421 orang pada pukul 8.00 malam tadi.Sekretariat Jawatankuasa Pengurusan Bencana Negeri (JPBN) Sabah dalam kenyataan memaklumkan mangsa banjir teramai adalah di Kota Marudu dengan 4,784 orang daripada 1,731 keluarga yang berlindung di 11 PPS, manakala 761 orang (203 keluarga) dipindahkan ke tiga PPS di Kudat.Selain itu, seramai 406 orang (162 keluarga) ditempatkan di empat PPS di Pitas, diikuti 344 orang (88 keluarga) di tujuh PPS di Paitan manakala Lahad Datu, yang menjadi daerah terbaharu dilanda banjir mencatatkan 18 mangsa (tiga keluarga) yang berada di PPS Sekolah Menengah Kebangsaan Terusan.Menurut kenyataan itu, 153 orang daripada 50 keluarga yang sebelum ini ditempatkan di PPS Rumah Ketua Kampung Sinasak Batu dan Surau Kampung Sibuang telah diarah berpindah ke PPS Sekolah Kebangsaan (SK) Pekan 2 kerana PPS asal berisiko banjir.Di Johor, angka mangsa banjir di tujuh daerah iaitu Pontian, Kota Tinggi, Kluang, Segamat, Mersing, Batu Pahat dan Muar, turut mencatatkan pertambahan kepada 5,455 orang melibatkan 55 PPS setakat pukul 8.00 pagi tadi, berbanding 5,000 orang yang direkodkan setakat pukul 10.00 malam tadi.Menurut JPBN negeri itu, Segamat terus mencatatkan angka tertinggi mangsa seramai 1,801 orang daripada 504 keluarga yang ditempatkan di 21 PPS, diikuti Kluang dengan 1,256 orang (353 keluarga) di 12 PPS dan Mersing 1,153 orang (347 keluarga) di tujuh PPS.Di Kota Tinggi, seramai 738 orang (179 keluarga) dipindahkan ke tujuh PPS, Batu Pahat dengan 272 orang (74 keluarga) di empat PPS, Muar 217 orang (47 keluarga) di tiga PPS dan Pontian dengan 18 mangsa (empat keluarga) di satu PPS.Sementara itu, paras air di tiga sungai di negeri itu melepasi paras bahaya iaitu Sungai Muar (di Muara Sungai Gemas) menunjukkan bacaan 19.29 meter (m), Sungai Kahang (di Kampung Contoh) (15.99 m) dan Sungai Endau (2.62 m).Di Pahang, mangsa banjir di Rompin yang ditempatkan di tiga PPS meningkat kepada 164 orang daripada 49 keluarga pagi ini, berbanding 138 mangsa daripada 42 keluarga malam tadi.Sekretariat JPBN melaporkan PPS Kampung Setajam merekodkan mangsa paling ramai iaitu 117 orang diikuti PPS Balai Raya Bukit Lepas dengan 40 orang manakala baki tujuh mangsa berada di PPS Balai Raya Bandar Perwira Jaya.

Laman web portal rasmi info banjir Jabatan Pengairan dan Saliran (JPS) publicinfobanjir.water.gov.my melaporkan Sungai Keratong di Rompin direkodkan pada aras 24.75m pagi tadi, melebihi aras bahaya 23m yang ditetapkan manakala MetMalaysia pula meramalkan hujan di Rompin sepanjang hari ini.Sementara itu, Sarawak menjadi negeri terbaharu dilanda banjir dengan dua PPS dibuka yang menempatkan seramai 53 mangsa daripada 16 keluarga berikutan hujan lebat di daerah Lundu dan Sematan lewat malam tadi.Menurut JPBN, PPS berkenaan ialah SK Sebat dan Balai Raya Kampung Sebat Dayak, dengan masing-masing mencatatkan 39 dan 14 mangsa. MetMalaysia turut meramalkan beberapa kawasan di Sarawak antaranya Kuching, Sri Aman, Betong, Kapit, Bintulu, Miri dan Limbang dijangka mengalami cuaca ribut petir pada sebelah petang dan malam ini.


Hari Wilayah Persekutuan 2023, bakal disambut sederhana tapi meriah

PUTRAJAYA, 26 Januari- Sambutan Hari Wilayah Persekutuan 2023 pada 1 Februari ini tetap meriah walaupun diadakan dalam konsep sederhana dan berhemah.Ia bagi menyahut saranan Perdana Menteri, Datuk Seri Anwar Ibrahim dalam usaha menjimatkan perbelanjaan negara dan mengelakkan pembaziran.Ketua Pengarah Jabatan Wilayah Persekutuan, Datuk Seri Rosida Jaafar berkata walaupun perbelanjaan dikurangkan hampir 10 kali ganda,namun pelbagai program akan dilaksanakan bersama pihak swasta dan komuniti di Putrajaya. "Sambutan Hari Wilayah Persekutuan tahun ini kita adakan mengikut saranan YAB Perdana Menteri. Kita bukan hapuskan terus, cuma kita bersederhana dan berhemah.Meski perbelajaan dikurangkan 10 kali ganda, walaupun begitu kita tetap melaksanakan program dengan cara yang lain iaitu bersama wakil swasta, penduduk setempat khususnya kita utamakan kepada golongan rentan, B40. Fokus kita lain sikit tetapi kemeriahan tetap sama," kata Rosida kepada pemberita RTM selepas Majlis Penyerahan Bendera Wilayah Persekutuan & Program Bantuan Kasih Putrajaya 2023.

(Ketua Pengarah Jabatan Wilayah Persekutuan, Datuk Seri Rosida Jaafar)

Dalam majlis berkenaan, sebanyak 10,000 bendera Wilayah Persekutuan telah diedarkan kepada 60 persatuan penduduk, 54 Kawasan Rukun Tetanggga (KRT) dan 27 buah sekolah di Putrajaya sebagai simbolik Kempen Kibar Bendera Sambutan Hari Wilayah Persekutuan 2023.Ia bertujuan memupuk semangat patriotisme serta semangat kekitaan dalam kalangan warga Putrajaya.Dalam perkembangan lain, ketika ditanya mengenai kesiapsiagan Putrajaya dalam menghadapi banjir, pihaknya memaklumkan bahawa Perbadanan Putrajaya (PPj) telah menubuhkan kumpulan petugas yang akan memantau kawasan mewakili selatan, timur, barat dan utara Putrajaya."Sistem perparitan kita dalam keadaan baik cuma ada daun yang menutup 'ringlet' itu kita akan bersihkan. Bila ada daun-daun itu ia akan menyebabkan air tidak dapat mengalir ke bawah dan tugasan itu akan dilakukan oleh kumpulan petugas kita lah," tambahnya.


Sanggup tinggalkan tunang, demi lepaskan diri daripada pemeriksaan JPJ

GEORGE, TOWN, 26 Januari- 301 saman dengan pelbagai kesalahan dikeluarkan Jabatan Pengangkutan Jalan (JPJ) Pulau Pinang dalam Ops Khas Motosikal, sempena perayaan Tahun Baharu Cina, malam tadi.Menurut Pengarah JPJ Pulau Pinang, Adenan Md Isa, operasi selama empat hari itu berdepan pelbagai ragam penunggang motosikal yang cuba untuk mengelak daripada pemeriksaan.Antara kesalahan yang dikesan adalah tidak memiliki lesen memandu, tiada perlindungan insuran serta pengubahsuaian motosikal.  Menerusi operasi tersebut, sebanyak 2,041 buah motosikal berjaya diperiksa.  "Sepanjang empat hari operasi ini, kita telah periksa 2,041 buah motosikal dan daripada jumlah itu 301 saman kita keluarkan atas pelbagai kesalahan.Ada juga kes yang tinggalkan tunang demi nak elak pemeriksaan. Pelik, sebab kita tak saman pembonceng, kita saman yang menunggang motosikal itu," kata Adenan kepada pemberita RTM pada operasi malam tadi, di sini.Operasi tersebut turut mendapat kerjasama Agensi Anti Dadah Kebangsaan(AADK), Jabatan Alam Sekitar (JAS) dan Jabatan Imigresen Malaysia (JIM).

(Pengarah JPJ Pulau Pinang, Adenan Md Isa)


Belanjawan 2023 dibentang semula penuhi keperluan setiap masyarakat - Anwar

BANDAR SERI BEGAWAN, 25 Januari- Perdana Menteri Datuk Seri Anwar Ibrahim memberikan jaminan bahawa Belanjawan 2023 yang akan dibentang semula bulan depan akan memenuhi keperluan setiap lapisan rakyat dan kumpulan masyarakat.Beliau yang juga Menteri Kewangan berkata kandungan Belanjawan 2023 masih diperincikan lagi namun beliau memberi jaminan pentadbiran di bawah pentadbirannya tidak akan meminggirkan mana-mana kumpulan masyarakat.“Belum siap lagi (Belanjawan 2023), inilah masalahnya. Sarawak minta (peruntukan), Sabah pun minta (peruntukan).“Di bawah (pentadbiran) saya, (M40) tidak dipinggirkan. B40 penting, tapi M40 juga kita akan berikan perhatian,” katanya kepada media Malaysia di akhir lawatan rasmi dua hari di Brunei.Hadir sama Premier Sarawak Tan Sri Abang Johari Tun Openg, Ketua Menteri Sabah Datuk Seri Hajiji Noor dan Menteri Luar Datuk Seri Dr Zambry Abdul Kadir.

Perdana Menteri sebelum ini dilaporkan berkata, Belanjawan 2023 yang bakal dibentang semula bulan depan, tidak akan terikat dengan apa yang dibentang kerajaan terdahuluBagaimanapun, cadangan yang dibuat dalam belanjawan terdahulu tetap diambil kira dalam perangkaan Belanjawan 2023 yang baharu.


Harga runcit petrol, diesel kekal

KUALA LUMPUR, 25 Januari- Harga runcit petrol RON97, RON95 dan diesel kekal bagi tempoh seminggu bermula esok hingga 1 Februari.Kementerian Kewangan menerusi kenyataan memaklumkan, harga RON97 kekal pada paras RM3.35 seliter, RON95 (RM2.05) dan diesel (RM2.15).“Bagi melindungi pengguna daripada kesan kenaikan harga sebenar minyak di pasaran global, kerajaan masih mengekalkan harga runcit petrol RON95 pada paras harga siling RM2.05 seliter dan diesel RM2.15 seliter, sungguhpun harga pasaran sebenar bagi kedua-dua produk telah melebihi paras harga siling yang telah ditetapkan.Kerajaan juga akan terus memantau kesan perubahan harga minyak mentah dunia serta mengambil langkah yang bersesuaian bagi memastikan kebajikan dan kesejahteraan rakyat terus terpelihara,” menurut kenyataan itu.

Penetapan harga itu dibuat berdasarkan harga runcit mingguan produk petroleum menggunakan formula Mekanisme Harga Automatik (APM).


Persahabatan peribadi Anwar, Sultan Brunei bantu percepat perancangan kedua-dua negara

BANDAR SERI BEGAWAN, 25 Januari- Hubungan persahabatan peribadi antara Perdana Menteri, Datuk Seri Anwar Ibrahim dengan Sultan Brunei, Sultan Hassanal Bolkiah akan membantu mempercepatkan kemajuan dalam pelbagai program pembangunan bersama.Jelas Perdana Menteri, walaupun hubungan Malaysia dan Brunei sangat baik sejak dahulu, namun persahabatan peribadi yang erat itu menjadikan hubungan kedua buah negara kini berada di tahap tinggi.“Bila kepimpinan negara dengan persahabatan yang erat...(jika ada perancangan) saya akan tanya progres, akan pantas (pelaksanaannya).“Tuanku banyak tengok dan mengikuti perkembangan (di Malaysia). Hubungan persahabatan itu penting, hubungan kita baik...aspek peribadi. Sepanjang saya dalam kesusahan, Tuanku sering lahirkan keprihatinan,” katanya.Beliau berkata demikian dalam sidang media di akhir lawatan rasmi beliau ke Brunei.

L(Datuk Seri Anwar Ibrahim dalam sidang media di akhir lawatan rasmi beliau ke Brunei)

Terdahulu Sultan Hassanal Bolkiah berkenan menerima menghadap Perdana Menteri yang dalam rangka lawatan rasmi selama dua hari ke Brunei, di Istana Nurul Iman.Anwar turut mengadakan pertemuan empat mata dengan Sultan Hassanal Bolkiah.Perdana Menteri dan Sultan Brunei kemudian menyaksikan majlis menandatangani Memorandum Persefahaman (MoU) antara Lembaga Pembangunan Pelaburan Malaysia (MIDA) dengan Agensi Pelaburan Brunei (BIA).“Ini untuk rakyat...perniagaan, pelaburan itu penting. Baginda tekankan (kerjasama dengan) BIA disegerakan untuk lihat peluang dan kesempatan, kesesuaian pelaburan. Ketiga, baginda tekankan kemungkinan segerakan isu berkaitan cari gali minyak membabitkan Petronas jika perlu, untuk kawasan-kawasan dibuat secara Joint Development Authority (JDA),” katanya.Perdana Menteri berkata selain itu, dalam soal ibu kota baharu Indonesia, Nusantara, diharapkan adanya sinergi kepentingan Malaysia terutama di sempadan Sabah dan Sarawak.“ ….melibatkan peruntukan tambahan, lalu lintas pelancongan, pergerakan tiga negara (Malaysia, Indonesia dan Brunei), insentif kerajaan Sarawak untuk teruskan jalan darat. Tuanku teruja, yakin dapat tingkatkan hubungan kerjasama,” katanya.Sementara itu, Anwar berkata kerajaan Sabah dan Sarawak membangkitkan peranan Bandar Seri Begawan sebagai pusat penerbangan antarabangsa dan berharap untuk menambah penerbangan ke Bandar Seri Begawan sebagai hab untuk subrantau.Katanya sewaktu pertemuan empat mata itu, ada dibincangkan bahawa isu seperti pembangunan persempadanan harus dipesatkan selain pelaburan ditingkatkan.Lawatan ke Brunei ini adalah lawatan rasmi kedua Anwar ke luar negara selepas dilantik sebagai Perdana Menteri pada 24 November tahun lalu.


Kapal persiaran terkandas, selesai dibaik pulih, dibenar belayar -JLM

MERSING, 25 Januari- Jabatan Laut Malaysia (JLM) mengesahkan menerima satu laporan berhubung sebuah kapal jenis ‘pleasure craft’ dikesan tersadai di sekitar Pantai Tanjung Kempit, Endau, di sini.Menerusi satu kenyataan, JLM memaklumkan bahawa kapal itu telah memohon izin belayar ke Manila, Filipina pada 20 Januari lalu, tetapi ditangguhkan kerana amaran angin kencang kategori dua."Kapal itu kemudiannya dapat belayar semula pada pukul 9 malam keesokan harinya (21 Januari) setelah peringatan waspada tersebut sudah ditarik balik Jabatan Meteorologi Malaysia."Sehubungan itu, orang ramai terutama komuniti maritim dinasihatkan tidak panik dengan kehadiran sebuah kapal persiaran mewah asing yang rosak terkandas di Mersing, Johor.“Insiden ini tidak melibatkan sebarang kecederaan, kematian atau tumpahan minyak, malah tidak mengganggu keselamatan pelayaran di kawasan kejadian tersebut,” katanya.Kapal yang dibina di Britain dan berpendaftaran di Guinea itu membawa enam orang kru iaitu seorang warga China dan lima rakyat Taiwan dengan tanpa penumpang.

Siasatan awal JLM mendapati, tampalan gentian di luar badan kapal itu tiba-tiba pecah menyebabkan air laut masuk ke bilik enjin dan mengakibatkan kaptennya hilang kawalan.“Ia seterusnya terkeluar daripada alur pelayaran ditetapkan dan kipas kapal turut terkena batu sebelum ditolak ombak kuat ke bahagian pantai ekoran air pasang besar,” jelasnya.Sehubungan insiden tersebut, kakitangan Pejabat JLM Teluk Gading telah ke lokasi itu untuk mendapatkan gambaran sebenar dan membuat pemeriksaan ke atas badan kapal.Agensi berkenaan katanya, sudah berhubung terus dengan pihak ejen Lucky Seven untuk memperoleh maklumat lebih lanjut mengenai status semasa kapal persiaran kecil itu.JLM juga mengarahkan mereka supaya membuat laporan kemalangan tersebut dengan kadar segera namun berpuas hati kerana tiada apa-apa perkara buruk yang berlaku.


Pengurusan kes rayuan Bung Moktar dan isteri pada 22 Mac

PUTRAJAYA, 25 Januari- Mahkamah Rayuan menetapkan 22 Mac ini untuk pengurusan kes rayuan Datuk Seri Bung Moktar Radin dan isterinya, Datin Seri Zizie Izette Abdul Samad berhubung keputusan Mahkamah Tinggi yang menolak permohonan untuk menyemak keputusan Mahkamah Sesyen yang memerintahkan mereka membela diri atas tiga pertuduhan rasuah.Mahkamah Sesyen pada 2 September tahun lepas, memerintahkan Ahli Parlimen Kinabatangan itu dan isterinya membela diri atas tiga pertuduhan rasuah berjumlah RM2.8 juta membabitkan pelaburan RM150 juta dalam unit amanah Public Mutual Berhad.Timbalan Pendakwa Raya Law Chin How, ketika dihubungi, mengesahkan tarikh pengurusan kes itu yang telah ditetapkan sementara menunggu rekod rayuan.Pengurusan kes hari ini berlangsung di hadapan Timbalan Pendaftar Mahkamah Rayuan Mohd Khairi Haron.Pada 9 Disember tahun lepas,  Pesuruhjaya Kehakiman Datuk Azhar Abdul Hamid menolak permohonan  pasangan itu untuk menyemak keputusan Mahkamah Sesyen tersebut.Mahkamah menolak permohonan itu setelah membenarkan bantahan awal pihak pendakwaan atas alasan Bung Moktar dan Zizie Izette telah menggunakan kaedah yang salah untuk memfailkan permohonan semakan itu.Pihak pendakwaan berhujah bahawa kedua-dua mereka tidak sepatutnya memfailkan melalui notis usul sebaliknya dibuat melalui surat kepada Mahkamah Tinggi.

Pada 3 Mei 2019, Bung Moktar didakwa atas dua pertuduhan menerima rasuah sebanyak RM2.2 juta dan RM262,500 sebagai dorongan mendapatkan kelulusan FELCRA untuk membuat pelaburan RM150 juta dalam unit amanah Public Mutual.Beliau didakwa menerima rasuah daripada seorang ejen pelaburan Public Mutual menerusi Zizie Izette di Public Bank Cawangan Taman Melawati di sini antara 12.30 tengah hari dan 5 petang, 12 Jun 2015.Bung Moktar juga didakwa menerima wang tunai RM337,500 daripada seorang perunding Unit Amanah, di bawah nama Zizie Izette atas sebab dan di tempat sama pada 19 Jun 2015 manakala Zizie Izette berdepan tiga pertuduhan bersubahat dengan suaminya berhubung perkara itu di tempat, tarikh dan masa yang sama. -BERNAMA


Penginapan pekerja warga asing, majikan perlu patuh syarat ditetapkan

KLANG, 25 Januari- Semua majikan perlu memastikan tempat penginapan pekerja warga asing, mematuhi syarat, yang ditetapkan. Tegas Menteri Sumber Manusia, V.Sivakumar, keperluan itu bagi mengelak sebarang isu, jika berlaku sebarang bencana yang tidak diingini. Antara kegagalan pematuhan syarat yang dikesan termasuk majikan didapati tidak menyediakan tilam, ruang memasak buruk dan bilik sempit."Kita akan buat lebih kerap lagi mungkin mereka rasa kekerapan kita memeriksa itu tiada tapi sekarang keadaan sudah berbeza. Dahulu kita bagi kelulusan, pemeriksaan kita buat sebelum kita bagi kelulusan sekarang lain pula, sekarang kita bagi kelulusan lepas itu baru kita buat pemeriksaan naziran. Ini akan jadi kaedah baru sekurang-kurangnya untuk tempoh enam bulan untuk memastikan warga asing yang datang bekerja, kita akan datang memeriksa" ujar Sivakumar.

Beliau terdahulu menyertai Operasi Khas Penguatkuasaan Akta Standard Minimum Perumahan, Penginapan dan Kemudahan Pekerja 1990 (Akta 446) di tiga kilang berasaskan produk kayu dan getah di Jalan Kapar, Klang, Selangor. Turut serta, Timbalan Menteri Mustapha Sakmud dan Timbalan Ketua Setiausaha (Dasar) Kementerian Sumber Manusia, A. Maniam.Pemilik ketiga-tiga kilang itu akan didakwa, selepas kertas siasatan lengkap.Ketika ditanya mengenai pindaan akta atau undang-undang sedia ada, Sivakumar berkata undang-undang tersebut telah memadai untuk memastikan majikan mengambil tindakan sewajarnya.


Lebih 600,000 pengguna SESB terima 2.5 peratus rebat elektrik mulai bulan ini

KOTA KINABALU, 25 Januari- Seramai 672,624 pengguna Sabah Electricity Sdn Bhd (SESB) akan menerima 2.5 peratus rebat daripada jumlah deposit elektrik yang telah dibayar mereka, kata Ketua Pegawai Eksekutifnya Mohd Yaakob Jaafar.Beliau berkata pemulangan rebat berjumlah RM9.1 juta itu akan dikreditkan terus ke dalam akaun bil elektrik pengguna pada bulan ini dan Februari ini melibatkan semua pengguna yang membuat pembayaran deposit secara tunai di seluruh Sabah dan Wilayah Persekutuan Labuan.“Faedah ini seperti yang diperuntukkan di bawah Akta Bekalan Elektrik 1990," katanya dalam kenyataan di sini hari ini.Beliau berkata pembayaran deposit itu adalah sebagai sekuriti kepada kerosakan atau untuk menjelaskan hutang tertunggak apabila pengguna menamatkan kontrak bekalan selaras dengan peraturan 5(5) Peraturan-Peraturan Bekalan Pemegang Lesen 1990.

Mohd Yaakob berkata penambahan deposit hanya akan dikenakan sekiranya terdapat peningkatan penggunaan elektrik secara purata bagi enam bulan berbanding deposit sedia ada, dan akan disemak setiap enam bulan.Katanya pengguna boleh menghubungi talian SESB Careline 15454 atau 088-515000 sekiranya  memerlukan penjelasan atau pengguna boleh muat turun aplikasi mySESB melalui telefon bimbit untuk mendapatkan info terkini mengenai perkhidmatan SESB -BERNAMA


ATM sedia tingkat kawalan di perairan Beting Patinggi Ali

(Menteri Pertahanan, Datuk Seri Mohamad Hasan)

KUALA LUMPUR, 25 Januari- Susulan kehadiran kapal pengawal pantai China di perairan sekitar Beting Patinggi Ali, Sarawak, Angkatan Tentera Malaysia (ATM) sedia meningkatkan kawalan di kawasan berkenaan.Menteri Pertahanan, Datuk Seri Mohamad Hasan berkata, ia bukan saja membabitkan aset milik Tentera Laut Diraja Malaysia (TLDM) malah Tentera Udara Diraja Malaysia (TUDM) dan Tentera Darat Malaysia (TDM).Bagaimanapun, beliau tidak menganggap kehadiran kapal pengawal pantai China itu sebagai satu bentuk pencerobohan kerana ia kawasan pertindihan.Tetapi, aset ATM tetap perlu digerakkan ke perairan sekitar Beting Patinggi Ali bagi mengelak ia dianggap dimiliki negara lain."Kita mengawal keadaan dan meletakkan aset di sana supaya ia tidak menjadi 'doktrin estopel' (menghalang individu daripada menuntut sesuatu) iaitu apabila anda meletakkan aset di sana (perairan) itu menjadi milik anda."Jadi kitapun meletakkan aset di sana kerana ia kawasan pertindihan yang mana masing-masing akan cuba membuktikan itu adalah kawasan mereka."Begitulah masing-masing akan cuba membuktikan ia kawasan mereka dan kitapun akan buktikan dengan meletakkan aset di sana... aset kita lebih dari itu (mencukupi)," katanya.Beliau memaklumkannya pada sidang media selepas meninjau tapak pembinaan Projek SASAR ATM Sungai Besi di ibu negara.Projek berkenaan ialah satu daripada agenda teras MINDEF bagi menjaga kebajikan dan kualiti hidup warga kerja pertahanan yang merangkumi anggota tentera, warga awam MINDEF dan veteran ATM.Ia membabitkan pembinaan lima blok kediaman meliputi 3,500 unit rumah berharga antara RM150,000 hingga RM350,000 mengikut saiz kediaman.

(Datuk Seri Mohamad Hasan meninjau tapak pembinaan Projek SASAR ATM Sungai Besi di ibu negara)


Suami isteri jual dadah dalam minuman ditahan

(Suspek menyuntik dadah dalam bekas minuman sebelum dijual di kelab malamatau individu lain)

BANDA HILIR, 25 Januari- Pasangan suami isteri ditahan di Melaka selepas disyaki mengedar pelbagai jenis dadah dengan cuba mengaburi pihak berkuasa menerusi modus operandi menyuntik dadah dalam botol minuman.Ketua Polis Daerah Melaka Tengah, Asisten Komisioner Christopher Patit berkata, kedua-dua suspek berusia 34 dan 28 tahun itu ditahan oleh anggota Bahagian Siasatan Jenayah Narkotik Ibu Pejabat Polis Daerah (IPD) Melaka Tengah.Operasi itu menjumpai pelbagai jenis dadah, antaranya cecair dan serbuk ketamin, pil ekstasi, pil erimin 5 dan ganja dengan nilai rampasan dadah serta harta yang disita berjumlah RM239,191."Lelaki warga tempatan berusia 34 tahun ditahan di sini pada 21 Januari lalu. "Siasatan lanjut membawa kepada serbuan di sebuah lot pangsapuri di sini dan menahan isterinya warga Thailand berusia 28 tahun," katanya kepada pemberita pada sidang media di IPD Melaka Tengah, di sini.Beliau berkata, menerusi hasil risikan yang dijalankan, pihaknya mendapati pengedaran dadah itu adalah untuk pasaran tempatan dan dikesan aktif sejak hujung tahun 2022.  Pihaknya turut menyita sebuah kereta Proton Saga FLX, barang kemas dan wang tunai.  "Suspek menggunakan modus operandi menyuntik dadah ke dalam bekas minuman asal, kemudian dibungkus kembali seperti baharu."Jika kita teliti, minuman berkenaan terdapat keladak, kesan suntikan campuran dadah itu"Jadi, ini yang akan dijual di kelab-kelab malam atau permintaan dari individu lain," katanyaTambah beliau, hasil ujian saringan air kencing kedua-dua supek adalah negatif dan tiada rekod jenayah.  Kedua-dua suspek direman selama enam hari sehingga 26 Januari ini untuk disiasat disiasat di bawah Seksyen 39B Akta Dadah Berbahaya 1952.


Kapal kargo karam: 13 anak kapal diselamatkan, 9 masih hilang

TOKYO, 25 Januari- Tiga belas anak kapal berjaya diselamatkan susulan kejadian sebuah kapal kargo karam di barat daya Jepun; ketika kejadian angin musim sejuk bertiup kencang.

Pesawat dan kapal, termasuk milik persendirian dilaporkan masih meneruskan usaha mencari sembilan kru yang masih hilang.

Kapal didaftarkan dengan nama "Jintian" di Hong Kong itu membawa muatan 6,651 tan, membuat panggilan kecemasan lewat Selasa, kata pengawal pantai Jepun.Media melaporkan saksi yang berada dalam kapal itu menyenaraikan 22 anak kapal, kesemuanya warga China atau Myanmar dengan 13 daripadanya telah dipindahkan ke bot penyelamat.Setakat ini, tiada maklumat terperinci mengenai punca kapal yang membawa kayu balak itu terbalik.Jurucakap pengawal pantai berkata angin kencang dilaporkan berlaku ketika isyarat kecemasan diterima sekitar pukul 11.15 malam pada Selasa.Jurucakap tertinggi kerajaan Hirokazu Matsuno berkata, pengawal pantai segera mendapatkan bantuan dari kapal peronda dan pesawat di sekitar barat bandar Nagasaki. Kapal itu dilaporkan tenggelam pada 2.46 pagi (17:46 GMT pada Selasa), tambahnya, memetik laporan kapal lain di kawasan itu."Pengawal pantai juga mendapat kerjasama daripada Pasukan Pertahanan Diri, pengawal pantai Korea Selatan, dan kapal yang berlayar berhampiran kawasan perairan," kata Matsuno pada satu sidang media.Beliau berkata lima anak kapal yang diselamatkan, semuanya warga China namun tidak mempunyai maklumat lanjut mengenai keadaan mereka.

(Pengawal pantai melakukan operasi mencari dan menyelamat kru kapal kargo di perairanantara Korea dan Jepun/REUTERS)

Dalam perkembangan sama, jurucakap pengawal pantai Jepun memberitahu Reuters, Pasukan Pertahanan Udara Jepun dan pengawal pantai Korea berjaya menyelamatkan lapan lagi anak kapal.Terdahulu, empat kru dilaporkan terapung diselamatkan sebuah kapal persendirian, kira-kira 110 km ke barat pulau Danjo.Bagaimanapun pengawal pantai tidak dapat mengesahkan laporan lanjut keadaan anak kapal yang berada dalam bot penyelamat itu.

Berita berkaitan4 kru ditemukan, 18 dikhuatiri lemas kapal kargo karam di JepunBahagian barat Jepun dilanda ribut musim sejuk yang membawa keadaan sejuk dan berangin.Kawasan di mana kapal itu karam adalah antara Nagasaki dan pulau Jeju Korea Selatan, di mana ratusan penerbangan turut dibatalkan pada Selasa kerana keadaan cuaca buruk. REUTERS


KKM kesal isu penjualan 'Tiger Pod'

(KKM mendapat maklumat mengenai aktiviti mempromosi, pengiklanan dan penjualan vape'Tiger Pod' yang kini semakin berleluasa)

PUTRAJAYA, 25 Januari- Kementerian Kesihatan (KKM) kesal dengan isu penjualan produk rokok elektronik atau vape yang menyerupai permainan kanak-kanak dikenali sebagai 'Tiger Pod' di hadapan sebuah sekolah dan tular baru-baru ini.Menterinya, Dr Zaliha Mustafa berkata, KKM memandang serius isu berkenaan kerana ia sangat membimbangkan, susulan produk terbabit direka sehingga boleh menarik perhatian golongan bawah umur.Beliau berkata, KKM juga mendapat maklumat mengenai aktiviti mempromosi, pengiklanan dan penjualan vape tersebut yang kini semakin berleluasa."Perkara ini sangat membimbangkan ibu-bapa dan guru kerana produk terbabit direka sehingga menarik perhatian kanak-kanak dan remaja untuk menggunakannya."Apa yang lebih membimbangkan adalah apabila rokok elektronik atau vape ini menggunakan cecair bernikotin, yang penjualannya adalah dikawal bawah Akta Racun 1952," katanya dalam kenyataan hari ini.Beliau berkata, pengedaran dan pembekalan sebarang persediaan mengandungi nikotin memerlukan pendaftaran dan kelulusan sebagai ubat daripada Pihak Berkuasa Kawalan Dadah, bawah Peraturan-Peraturan Kawalan Dadah dan Kosmetik 1984, Akta Jualan Dadah 1952."Menyedari bahawa Akta Racun 1952 tidak mempunyai peruntukan terhadap larangan aktiviti promosi dan pengiklanan cecair rokok elektronik atau vape, maka peruntukan itu sudah dimasukkan bawah Rang Undang-Undang (RUU) Kawalan Produk Tembakau dan Merokok, bertujuan mengawal selia penghasilan produk itu."Ia sudah pun dibentangkan untuk bacaan kali kedua pada sidang Parlimen Ogos tahun lalu dan pelaksanaan terhadapnya masih tertangguh sehingga kini," katanya.Mengulas lanjut, beliau berkata, penyelesaian penjualan produk yang boleh membahayakan kesihatan generasi muda seperti 'Tiger Pod' memerlukan kerjasama pelbagai kementerian dan agensi seperti Kementerian Perdagangan Dalam Negeri dan Kos Sara Hidup, pihak berkuasa tempatan (PBT) dan agensi penguatkuasaan lain."Saya juga ingin menegaskan supaya pengusaha-pengusaha vape haruslah mengambil sikap bertanggungjawab yang tinggi dalam menghasilkan produk mereka."Ibu-bapa juga diminta terus memantau aktiviti anak-anak supaya tidak terjebak dalam amalan yang boleh merosakkan kesihatan mereka," katanya.Tambahnya, KKM akan terus bekerjasama dengan Kementerian Pendidikan, Kementerian Pengajian Tinggi, universiti awam dan swasta serta badan-badan bukan kerajaan dalam aktiviti advokasi dan pencegahan."Ini bagi memastikan pendidikan berterusan berkaitan bahaya merokok dapat disebarkan secara meluas kepada semua lapisan masyarakat," katanya.

(KKM memandang serius isu penjualan 'Tiger Pod' berikutan rekaannyayang boleh menarik perhatian golongan bawah umur)


8 pelajar mati lemas selepas bot karam di Ghana

GHANA, 25 Januari- Lapan pelajar sekolah di Wilayah Timur Bono Ghana mati lemas pada Selasa selepas bot yang membawa mereka ke sekolah terbalik di Tasik Volta, menurut pegawai.Pertubuhan Pengurusan Bencana Kebangsaan (NADMO) memberitahu media lima pelajar lelaki dan tiga perempuan berusia lima hingga 12 tahun itu adalah antara 20 pelajar yang dalam perjalanan ke sekolah di Wayokope, sebuah komuniti di seberang tasik, lapor Xinhua.

Ibrahim Wudonyim, penyelaras NADMO, berkata Unit Polis Marin Perkhidmatan Polis Ghana, dibantu oleh beberapa penduduk tempatan, menemui mayat pelajar berkenaan.Siasatan sedang dijalankan untuk mengetahui punca kemalangan. - BERNAMA


Bekalan ayam masih stabil - Mohamad Sabu

(Mohamad Sabu melakukan lawatan kerja ke Kilang Ayam Bismi di Simpang Empat,Alor Setar pada 25 Januari 2023)

ALOR SETAR, 25 Januari- Bekalan ayam dalam negara ketika ini adalah stabil dan pemantauan terhadapnya akan dilakukan dari semasa ke semasa oleh Kementerian Pertanian dan Keterjaminan Makanan.Menterinya, Mohamad Sabu berkata, kementerian akan meneliti sebarang kemungkinan termasuk jangkaan berlaku kekurangan bekalan berikutan penularan wabak selesema burung yang serius di hampir seluruh negara di hemisfera utara terutama di Eropah dan Amerika Syarikat."Insya Allah, bekalan ayam sedang pulih," katanya kepada media selepas melakukan lawatan kerja ke Kilang Ayam Bismi di Simpang Empat di sini.Malaysia dilapor boleh berdepan ancaman keselamatan makanan serius kerana bekalan ayam seluruh negara dijangka menyusut kepada 40% menjelang Jun tahun ini berikutan penularan wabak selesema burung.Mengenai subsidi bersasar, Mohamad Sabu berkata, perkara tersebut sedang dibincangkan di peringkat beberapa kementerian. Kajian itu kini diperingkat kajian akhir dan akan diumumkan dalam tempoh terdekat.Ujar beliau, sebarang aduan berkaitan subsidi boleh disalurkan kepada kementerian untuk tindakan.


Penduduk terjejas banjir di Johor meningkat

JOHOR BAHRU, 25 Januari- Penduduk terjejas banjir di Johor terus meningkat kepada 3,967 orang membabitkan 1,104 keluarga setakat pukul 12.00 tengah hari. Muar merupakan daerah terbaharu terjejas banjir menjadikan keseluruhan enam daerah terjejas sehingga kini, termasuk Segamat, Mersing, Kota Tinggi, Kluang dan Batu Pahat. Menerusi kenyataan Pengerusi Jawatankuasa Pengurusan Bencana Negeri, Segamat masih merekodkan penduduk paling ramai terjejas iaitu 1,417 orang di 16 PPS; diikuti 1,191 orang di 11 PPS di Kluang; 640 orang di empat PPS di Mersing, 568 orang di enam PPS di Kota Tinggi; serta 151 orang di dua PPS di Batu Pahat. Sementara itu, dua PPS telah dibuka di Muar dan jumlah penduduk dipindahkan sedang dikemas kini. Tiga sungai merekodkan aras bahaya iaitu Sungai Muar di Muara Sungai Gemas, Sungai Segamat di Segamat Kecil dan Sungai Kahang di Kampung Contoh Kluang.

Jalan Ladang Siang di Kota Tinggi serta Jalan Jabi-Bukit Tempurung di Segamat masih ditutup untuk semua kenderaan. Manakala Jalan Jemaluang-Batu Pahat di Mersing, Jalan Mawai Lama dan Jalan Tanjung Sedili di Kota Tinggi ditutup untuk kenderaan ringan.


39 pintu rumah panjang musnah terbakar

(Beberapa kenderaan musnah dalam kebakaran di Rumah Panjang Bujang Rantau Kiranpada 25 Januari 2023)

LIMBANG, 25 Januari- Sebanyak 39 pintu melibatkan kira-kira 366 penduduk di Rumah Panjang Bujang Rantau Kiran, Medamit, di sini, musnah dalam kebakaran, pagi tadi. Ketua Jabatan Bomba dan Penyelamat Malaysia (JBPM) Zon 7 Limbang, Ramlan Marajan berkata pihaknya menerima panggilan kecemasan pada pukul 6.48 pagi dan terpaksa mengharungi perjalanan sejauh 50 kilometer untuk sampai ke lokasi kejadian."Api berjaya dikawal selepas lebih dua jam operasi pemadaman," katanya.Sementara itu, Timbalan Ketua Polis Daerah Limbang, Deputi Superintendan Liong Tindan mengesahkan tiada kemalangan jiwa dalam kejadian tersebut.  "Setakat ini, kita tidak terima laporan kemalangan jiwa, cuma dimaklumkan ada dua mangsa cedera ringan dan dihantar ke klinik."Maklumat awal, mangsa cedera bukan disebabkan kebakaran, tetapi cedera ketika cuba menyelamatkan harta benda," katanya kepada media di lokasi kejadian.Selain bomba dan polis, agensi awam seperti Jabatan Kebajikan Masyarakat (JKM) Limbang dan Angkatan Pertahanan Awam (APM) Limbang turut berada di lokasi kejadian bagi kerja-kerja menyerahkan 40 kit makanan kepada setiap keluarga yang terjejas. Punca kebakaran masih dalam siasatan.

(Keadaan Rumah Panjang Bujang Rantau Kiran yang terbakarpada 25 Januari 2023)


Banjir kilat: Sebuah PPS dibuka di Rompin

(Hujan lebat berterusan sejak Isnin lalu menyebabkan kediaman penduduk di Kampung Baru Perwira Jayadinaiki air banjir)

ROMPIN, 25 Januari- Sebuah pusat pemindahan sementara (PPS) di Rompin, Pahang dibuka ekoran banjir kilat yang berlaku malam tadi.Seramai tujuh penduduk terjejas banjir daripada dua keluarga dipindahkan ke PPS Balai Raya Bandar Perwira Jaya, RompinMenerusi Info Bencana Jabatan Kebajikan Masyarakat (JKM), hujan lebat berterusan sejak Isnin lalu menyebabkan kediaman mereka di Kampung Baru Perwira Jaya dinaiki air.Sementara itu, data menerusi laman sesawang Jabatan Pengairan dan Saliran (JPS) menunjukkan paras dua sungai di Rompin melepasi paras amaran pada pukul 7.45 pagi tadi."Sungai berkenaan ialah Sungai Pukin dan Sungai Keratong di Jambatan Bahau Keratong," jelasnya.Data berkenaan turut memaklumkan, tujuh sungai merekodkan paras waspada berikutan hujan lebat berterusan di beberapa daerah iaitu Kuantan, Pekan, Rompin, Maran dan Temerloh.

(PPS Balai Raya Bandar Perwira Jaya)


Rejimen Askar Wataniah harus siap siaga apabila diperlukan

ARAU, 25 Januari- Pasukan Simpanan Tentera Darat Malaysia, Rejimen Askar Wataniah wajar diletakkan dalam status siap siaga dan boleh dimobilisasi apabila diperlukan. Justeru, bagi memastikan konsep membantu ganti dapat diimplimentasikan, setiap pegawai dan anggota sukarela Rejimen Askar Wataniah mesti mempunyai kemahiran ketenteraan, sejajar dengan angkatan tetap.Raja Muda Perlis Brigedier Jeneral Tuanku Syed Faizuddin Putra Jamalullail bertitah, perkara berkenaan dapat direalisasikan menerusi penglibatan lebih aktif dalam menjalani latihan ketenteraan dan latihan bersama angkatan tetap melalui konsep afiliasi.Baginda bertitah demikian ketika menerima sembah mengadap Timbalan Komander Rejimen 504 Askar Wataniah (R504AW), Leftenan Kolonel Lasahi Laiji bagi membincangkan hala tuju dan perancangan rejimen pada tahun 2023 di Bilik Persidangan, Galeri DiRaja Arau.Pada masa sama, anak watan negeri Perlis yang sihat tubuh badan dan memenuhi keperluan minimum Tentera Darat Malaysia diminta tampil kehadapan untuk menyertai rejimen berkenaan dengan hadir ke Kem Bukit Keteri untuk mendaftarkan diri dalam Angkatan Sukarela.

Pendaftaran dalam Angkatan Sukarela ini amatlah diharapkan untuk sama-sama bertindak sebagai barisan hadapan bagi menghadapi sebarang ancaman kepada negara dari luar dan juga dalam negara sendiri.


Amaran hujan tahap bahaya di Johor, Sabah

KUALA LUMPUR, 25 Januari- Orang ramai yang berada di sekitar negeri Johor dan Sabah diingatkan supaya lebih berhati-hati dan peka susulan amaran hujan sangat lebat berterusan peringkat bahaya dikeluarkan di beberapa daerah di negeri itu, hari ini.Amaran itu dikeluarkan Jabatan Meteorologi Malaysia (MetMalaysia) menerusi satu kenyataan pada pukul 6.30 pagi tadi."Daerah di Johor yang terbabit adalah Segamat, Kluang, Mersing, Kulai, Kota Tinggi dan Johor Bahru, manakala di Sabah membabitkan daerah Sandakan (Telupid, Kinabatangan, Beluran dan Sandakan) serta Kudat," menerusi kenyataan.Dalam pada itu, MetMalaysia memaklumkan, hujan berterusan peringkat buruk dijangka berlaku di Pahang membabitkan daerah Pekan dan Rompin; Negeri Sembilan; Melaka serta tiga daerah lain di Johor iaitu Tangkak, Muar, Batu Pahat dan Pontian."Amaran sama turut dikeluarkan untuk Sarawak iaitu di daerah Kuching, Serian, Samarahan, Betong, Sarikei (Sarikei & Meradong), Mukah dan Bintulu (Bintulu) serta negeri Sabah iaitu di Pedalaman (Tambunan), Pantai Barat dan Tawau (Lahad Datu)."Amaran hujan berterusan peringkat waspada juga dikeluarkan di tiga daerah di Pahang iaitu Maran, Kuantan dan Bera serta Sarawak iaitu di Sri Aman, Sarikei (Pakan dan Julau), Sibu, Bintulu (Tatau dan Sebauh), Miri (Subis, Beluru, Miri dan Marudi) selain kawasan Togod di Sandakan, Sabah," katanya.


Pitas, Kota Marudu daerah terbaharu dilanda banjir

KOTA KINABALU, 25 Januari- Pitas dan Kota Marudu menjadi daerah terbaharu dilanda banjir dengan 79 mangsa daripada 21 keluarga dipindahkan ke tiga pusat pemindahan sementara (PPS) di Pitas, manakala operasi menyelamat mangsa masih dijalankan di Kota Marudu, sehingga pagi ini.Sekretariat Jawatankuasa Pengurusan Bencana Negeri Sabah memaklumkan, 87 mangsa daripada 20 keluarga pula ditempatkan di dua PPS di daerah Paitan, menjadikan mangsa banjir di Sabah pagi ini meningkat kepada 166 orang daripada 41 keluarga, berbanding 65 orang daripada 16 keluarga malam tadi.Menurut kenyataan itu, dua PPS dalam daerah Paitan iaitu Dewan Kampung Kubambangan menempatkan 38 mangsa daripada 10 keluarga manakala 49 mangsa daripada 10 keluarga berada di Dewan Kampung Batangon Darat.Tiga PPS di Pitas iaitu Rumah Ketua Kampung Sinasak Batu menempatkan 18 mangsa daripada enam keluarga, Surau Kampung Sibuang menjadi tempat berlindung buat 38 mangsa daripada sembilan keluarga dan Dewan Kampung Kusilad pula menempatkan 23 mangsa daripada enam keluarga.

Sementara itu, Jabatan Meteorologi Malaysia memaklumkan cuaca bagi negeri Sabah hari ini diramalkan hujan di beberapa tempat melibatkan kawasan Pantai Barat, Sandakan dan Kudat, serta hujan di satu dua tempat di pedalaman dan Tawau.


Jalan Sungai Tiram-Ulu Tebrau ditutup akibat tanah runtuh

KULAI, 25 Januari- Jalan Sungai Tiram-Ulu Tebrau (J08) yang menghubungkan Seelong dan Felda Ulu Tebrau menghala Kota Tinggi, di sini, ditutup pada pukul 9.30 malam tadi susulan kejadian tanah runtuh.  Menerusi kenyataan Jabatan Kerja Raya (JKR) daerah Kulai, polis dan Angkatan Pertahanan Awam Malaysia hadir ke lokasi untuk membuat pemantauan dan menyediakan Pelan Pengurusan Trafik (TMP) sementara selepas menerima laporan pada pukul 8.28 malam.  Jalan ditutup bermula dari persimpangan Jalan Kulai-Kota Tinggi (FT094) hingga ke Pusat Pelupusan Sampah SWM bagi melaksanakan pemeriksaan terperinci.  TMP dan papan tanda lencongan telah dipasang sebagai hebahan, selain memasang kanvas di lokasi tanah runtuh bagi mengurangkan hakisan lebih besar.

Kerja pemasangan kanvas dilakukan di lokasi tanah runtuh bagi mengurangkan hakisan lebih besar

Tempoh penutupan akan ditentukan selepas pemeriksaan lanjut selesai.  Laluan alternatif dicadangkan ialah Felda Ulu-Tebrau-Jalan Seelong (J02); Jalan Lapangan Terbang Senai (FT16); Jalan Persekutuan Johor Bahru-Air Hitam (FT001); Jalan Kulai-Kota Tinggi (FT94); serta Jalan Kota Tinggi.


Batu Pahat daerah terbaharu terjejas banjir

JOHOR BAHRU, 25 Januari- Jumlah mangsa banjir di Johor terus melonjak kepada 3,612 orang setakat pukul 8.00 pagi tadi.Dimaklumkan, Batu Pahat menjadi daerah terbaharu terjejas banjir.Jawatankuasa Pengurusan Bencana Negeri (JPBN) memaklumkan sebanyak lima pusat pemindahan sementara (PPS) baharu dibuka, menjadikan keseluruhannya 35 PPS di daerah Kota Tinggi, Kluang, Mersing, Segamat dan Batu Pahat.“Segamat terus menjadi daerah paling teruk terjejas banjir dengan 1,392 orang daripada 393 keluarga yang ditempatkan di 13 PPS.“Diikuti pula Kluang melibatkan 1,139 orang daripada 325 keluarga yang ditempatkan di 11 PPS,” menurut jawatankuasa itu dalam satu kenyataan, pagi ini.Di Kota Tinggi, JPBN memaklumkan seramai 557 mangsa daripada 136 keluarga berlindung di enam PPS manakala daerah Mersing, terdapat empat PPS yang menempatkan 403 penduduk daripada 130 keluarga. Batu Pahat pula mencatatkan seramai 121 mangsa daripada 30 keluarga yang dipindahkan ke satu PPS.

Manakala Jalan Senai-Gemas, Segamat, yang ditutup semalam telah dibuka semula untuk semua kenderaan dan Jalan Sungai Tiram-Ulu Tebrau, di sini, ditutup kerana tanah runtuh.Tiga sungai di Johor melepasi paras bahaya dengan trend menaik iaitu Sungai Muar (muara Sungai Gemas) berada pada paras 19.13 meter (m), Sungai Segamat (Segamat Kecil) 37.55m dan Sungai Kahang (Kampung Contoh) 15.7m.


OPS TBC: 26 kenderaan disita JPJ Perlis

(JPJ Perlis melaksanakan OPS TBC bermula 18 Januari sehingga 27 Januari 2023)

KANGAR, 25 Januari- Sebanyak 26 buah kenderaan disita oleh Jabatan Pengangkutan Jalan (JPJ) Negeri Perlis bagi tempoh seminggu iaitu mulai 18 Januari hingga semalam menerusi Operasi Khas Tahun Baru Cina (OPS TBC). OPS TBC yang bermula pada 18 Januari sehingga 27 Januari ini dilaksanakan secara serentak di 14 kawasan yang kerap berlaku kemalangan di laluan utama seluruh negeri itu. Pengarah JPJ Perlis, Fatimah Mohamed Ali Piah berkata, pecahan kenderaan yang disita oleh Pasukan Operasi Khas JPJ Perlis melibatkan 17 buah motosikal, tujuh buah kereta dan dua buah lori. "Kesalahan Pemandu Tiada Lesen Memandu, Lesen Kenderaan Motor (LKM) Tamat Tempoh dan Larangan Pemanduan Kenderaan Barangan antara kesalahan yang dikesan sepanjang operasi itu."Ia turut membawa kepada tindakan menyita kenderaan," katanya kepada media ketika meninjau OPS TBC di Kilometer 8 Jalan Kangar-Alor Setar.

(Anggota JPJ Perlis melakukan pemeriksaan ke atas seorang penunggangmotosikal menerusi OPS TBC)


Tiga negeri dilanda banjir

KUALA LUMPUR, 25 Januari- Tiga negeri dilanda banjir susulan hujan berterusan yang melanda negeri berkenaan sejak beberapa hari lalu.Menerusi Portal Bencana Agensi Pengurusan Bencana Negara (NADMA), seramai 3,566 penduduk terjejas ditempatkan di 38 pusat pemindahan sementara (PPS) di Johor, Sabah dan Pahang, setakat pukul 6.00 pagi ini.Johor merekodkan 3,482 penduduk terjejas daripada 984 keluarga yang berlindung di 35 PPS."Segamat merekodkan 1,392 penduduk terjejas diikuti Kluang (1,043), Kota Tinggi (557), Mersing (369) dan Batu Pahat seramai 121 orang," jelasnya.Sementara itu, Sabah merekodkan 77 penduduk terjejas daripada 19 keluarga dari daerah Pitas yang berlindung di dua PPS.Pahang pula mencatatkan tujuh penduduk terjejas daripada dua keluarga yang berlindung di sebuah PPS di Rompin.Dalam pada itu, Jabatan Meteorologi Malaysia (MetMalaysia) mengeluarkan amaran hujan lebat berterusan tahap bahaya di beberapa daerah di Johor, Pahang, Melaka, Negeri Sembilan, Sarawak dan Sabah bagi hari ini."Daerah yang terbabit di Johor ialah Segamat, Kluang, Mersing, Kulai, Kota Tinggi dan Johor Bahru manakala di Sabah, daerah yang terbabit ialah Sandakan (Telupid, Kinabatangan, Beluran dan Sandakan) dan Kudat (Pitas dan Kudat)."Pusat Kawalan Bencana Negara (NDCC) sentiasa dalam kesiapsiagaan menerima maklumat bencana, bantuan pengurusan dna pengoperasian bencana dari semasa ke semasa melalui nombor telefon 03-80642400, faksmili 03-80642429 dan alamat e-mel This email address is being protected from spambots. You need JavaScript enabled to view it.," katanya menerusi kenyataan.


Pelaksanaan 5G ditambah baik diumum akhir Mac

KUALA LUMPUR, 25 Januari-Kementerian Komunikasi dan Digital (KKD) dijangka mengumumkan pelaksanaan rangkaian 5G oleh Digital Nasional Bhd (DNB) dengan beberapa penambahbaikan. sebelum hujung Mac ini.Menterinya, Fahmi Fadzil berkata DNB sedang meneliti dan menilai pilihan yang ada bagi memastikan pelaksanaan itu bukan hanya mencapai sasaran 80 peratus malah diperluas kepada kawasan berpenduduk di seluruh negara."Insyaallah, sebelum hujung bulan Mac kita akan umumkan apa yang kita lakukan dengan DNB yang berada di bawah jagaan KKD. Saya percaya beberapa persefahaman yang bersepadu itu kita akan dapat lakukan", katanya ketika menjadi tetamu dalam program Ruang Bicara di Bernama TV semalam.Beliau optimis, usaha berkenaan dapat merancakkan ekonomi digital dan membantu meningkatkan produktiviti.DNB yang sebelum ini berada di bawah Kementerian Kewangan, kini diwartakan di bawah KKD berkuatkuasa Jumaat lalu.

(Menteri Komunikasi dan Digital, Fahmi Fadzil/ FOTO BERNAMA)


Hubungan Malaysia-Brunei istimewa- Anwar

BANDAR SERI BEGAWAN, 25 Januari-Perdana Menteri, Datuk Seri Anwar Ibrahim menyifatkan hubungan Malaysia dan Brunei adalah istimewa dan luar biasa disebabkan susur galur dan budaya kesultanannnya.Menurut Perdana Menteri, persamaan tersebut diharap mampu mengangkat maksud 'Madani' dalam usaha meningkatkan manfaat hubungan baik antara Malaysia dan Brunei."Kalau kita usahakan untuk merapatkan dan memanfaatkan hubungan yang baik diantara dua negara ini.. itu keutamaan saya, kita hukum dia care compassion sustainbility yang bunyi indah-indah itu pelaksanaanya dimana? Di rumah tangga kita, dan jiran kita sebab itu saya mula rumah tangga kemudian jiran. Jadi diantara jiran ini Brunei yang sangat penting", ujarnya ketika berucap pada Majlis Makan Malam diaspora Malaysia di Bandar Seri Begawan.Seramai 25,000 rakyat Malaysia menetap atau terlibat dalam pelbagai sektor di Brunei.


Ibu tunggal empat anak derita kanser tahap empat

KOTA BHARU, 24 Januari-Sumber pendapatan seorang ibu tunggal yang membesarkan empat orang anaknya terjejas selepas disahkan menghidap kanser payudara tahap 4 dua bulan lalu.  Faridah Md Salleh berkata, kesemua anaknya masih bersekolah dengan seorang daripadanya merupakan Orang Kelainan Upaya Autisme. Katanya, perbelanjaan persekolahan anaknya terpaksa dihadkan kerana pendapatannya kini bergantung kepada bantuan bulanan daripada Jabatan Kebajikan Masyarakat sebanyak RM600 serta bantuan penduduk kampung.Ujarnya, dia kini tidak boleh bekerja terlalu kuat dan terpaksa menghadkan aktiviti membuat dan menjual kuih kerana sentiasa keletihan dan sakit akibat kanser yang dihidapi."Saya buat kuih dan letak di kedai. Masa sakit ini aktiviti terpaksa diperlahankan. Saya hanya menerima tempahan kalau ada. Tidak mampu buat bekerja seperti dahulu. Mudah penat dan pening", katanya ketika ditemui di Kampung Senang, Kota Bharu. Bagi orang ramai yang prihatin, boleh menghulurkan sumbangan kepada akaun Bank Islam 03018021794136.

Katanya, dia serta anaknya kini terpaksa menumpang rumah bekas suaminya buat sementara waktu kerana rumah kediamannya dalam proses baik pulih oleh Majlis Agama Islam dan Adat Istiadat Melayu Kelantan.

(Ibu tunggal, Faridah Md Salleh menghidapi kanser payudara tahap empat /FOTO RTM)


35 individu terperangkap di tapak perkhemahan susulan banjir

KOTA TINGGI, 24 Januari- 35 individu termasuk 12 kanak-kanak terperangkap di sebuah tapak perkhemahan di Tanjung Lompat, di sini setelah kawasan itu dinaiki air kira-kira pukul 5.00 petang tadi. Kejadian turut mengakibatkan 16 kenderaan milik individu terlibat terkandas. Ketua Balai Bomba dan Penyelamat (BBP) Penawar, Penolong Kanan Penguasa Bomba Mohd Masri Ibrahim berkata, laluan keluar masuk ke tapak perkhemahan mula dilimpahi air setinggi satu meter menyebabkan semua mangsa terperangkap dan tiada laluan untuk keluar. "Mangsa terlibat terdiri daripada 12 lelaki, 11 wanita, tujuh kanak-kanak lelaki dan lima kanak-kanak perempuan," katanya.

(Mangsa yang terperangkap di sebuah tapak perkhemahan di Tanjung Lompat di sini)

Tambah beliau, pihaknya menerima panggilan kecemasan pada pukul 5.20 petang dan sembilan anggota serta dua jentera digerakkan ke lokasi.Pasukan operasi khas membantu semua mangsa dengan membuat laluan keluar baharu ke tempat selamat. Tapak perkhemahan itu diarah tutup sementara bagi mengelak kejadian tidak diingini berlaku.Operasi tamat pada pukul 7.40 malam tadi.


Banjir: 78 penduduk terjejas di Beluran

KUALA LUMPUR, 24 Januari- Seramai 78 orang daripada 19 keluarga di Beluran dipindahkan ke dua pusat pemindahan sementara (PPS) akibat banjir, setakat pukul 9.04 malam tadi.Menurut aplikasi InfoBencanaJKM, seramai 39 penduduk terjejas banjir daripada 10 keluarga ditempatkan di PPS Dewan Kubambangan.Manakala 39 orang daripada sembilan keluarga lagi ditempatkan di Dewan Batangon darat.Selain Sabah, Johor juga masih terjejas banjir dengan 18 PPS dibuka, setakat pukul 9.32 malam tadi.18 PPS berkenaan menempatkan seramai 1,666 penduduk terjejas banjir daripada 452 keluarga.


Banjir Kota Tinggi lebih teruk berbanding Disember lalu

KOTA TINGGI, 24 Januari- Bencana banjir yang melanda di sini hari ini lebih besar berbanding Disember tahun lalu.  Pegawai Daerah Kota Tinggi, Datin Paduka Hazlina Jalil berkata sehingga kini, lima pusat pemindahan sementara (PPS) beroperasi di daerah tersebut, berbanding dua PPS pada Disember 2022. Tiga daripada lima PPS sudah didaftarkan, antaranya PPS Dewan Kampung Baru Sungai Mas dan PPS Dewan Taman Desaru Utama.  Kerajaan negeri juga telah menyalurkan sumbangan kepada keluarga terjejas di PPS di daerah tersebut, termasuk agihan keperluan asas oleh 'Southern Volunteers'.  "Banjir kali ini disebabkan pertembungan hujan yang tidak berhenti daripada malam semalam dan jugak air pasang, jadi disebabkan itu berlakunya banjir yang agak besar berbanding bulan 12 lalu," katanya kepada pemberita di sini.Hazlina turut memberitahu tiada jalan utama terputus hubungan buat masa ini susulan banjir di Kota Tinggi.


Banjir: Jumlah PPS di Johor meningkat

JOHOR BAHRU, 24 Januari- Jumlah pusat pemindahan sementara (PPS) yang menempatkan penduduk terjejas banjir di negeri ini terus meningkat kepada 16 PPS setakat 8.00 malam, yang melibatkan tiga daerah.  Angkatan Pertahanan Awam (APM) Johor, melaporkan PPS terlibat menempatkan 1,703 penduduk terjejas, daripada 469 keluarga.  Dua PPS beroperasi di Kota Tinggi, manakala enam PPS dibuka di Kluang, dan lapan dibuka di Segamat.  Segamat mencatatkan jumlah penduduk terjejas banjir tertinggi, iaitu 1,229 orang, diikuti Kluang 300 orang dan Kota Tinggi, seramai 174 orang.Johor dilanda banjir hari ini susulan hujan lebat berterusan sejak awal pagi tadi yang menyebabkan lebih 1,000 penduduk terjejas di Kluang, Segamat dan Kota Tinggi.

(Sebanyak 16 PPS dibuka di Johor setakat 8.00 malam ini)


Kerajaan Johor terus pantau situasi banjir, utamakan keselamatan rakyat

KOTA TINGGI, 24 Januari- Pegawai-pegawai terlibat termasuk Ahli Majlis Mesyuarat Kerajaan Johor akan terus memantau kawasan banjir di Johor.  Menteri Besar, Datuk Onn Hafiz Ghazi menerusi Facebook berkata, keselamatan rakyat merupakan keutamaan kerajaan negeri."Kerajaan Johor akan melakukan yang terbaik bagi memastikan keadaan terkawal. Agensi terlibat akan dipantau khususnya pejabat daerah bagi memastikan keselamatan rakyat terjaga walaupun dalam keadaan banjir," katanya. Beliau sebelum itu menyantuni penduduk terjejas banjir di pusat pemindahan sementara (PPS) Kampung Baru Sungai Mas di sini dan menyampaikan sumbangan kerajaan negeri.Onn Hafiz berkata Tunku Mahkota Johor, Tunku Ismail Sultan Ibrahim sudah menitahkan supaya 'Southern Volunteers' digerakkan untuk membantu penduduk terjejas banjir di tiga daerah negeri ini.Bantuan berkenaan diharap meringankan beban keluarga dan penduduk terjejas yang diuji.

(Bantuan berkenaan diharap meringankan beban keluarga dan penduduk terjejas yang diuji)


Kedah umum cuti peristiwa 5 Februari sempena Thaipusam

ALOR SETAR, 24 Januari- Kedah meluluskan pemberian cuti peristiwa 5 Februari ini sempena sambutan Thaipusam.Menteri Besarnya, Datuk Seri Muhammad Sanusi Md Nor memaklumkan kelulusan itu dipersetujui menerusi Mesyuarat Exco yang diadakan pada 18 Januari lepas.Pemberian cuti peristiwa itu bertujuan memberikan kemudahan kepada penganut Hindu di Kedah untuk meraikan hari kebesaran agama mereka bersama keluarga.Kepada yang bukan beragama Hindu, pemberian cuti peristiwa itu juga diharap dapat memberikan mereka manfaat sebaik-baiknya memandangkannya jatuh pada Ahad yang berturutan dengan cuti mingguan.


Lapor KJRI jika ejen kenakan caj lebih RM15,000 untuk amah

JOHOR BAHRU, 24 Januari- Rakyat Malaysia yang dikenakan bayaran melebihi RM15,000 oleh ejen untuk mendapatkan pembantu rumah dari Indonesia diminta membuat laporan kepada Konsulat Jeneral Republik Indonesia (KJRI).Menurut Konsul Jeneral KJRI di Johor Bahru, Sigit Suryantoro Widiyanto, laporan bagi membolehkan tindakan pencegahan diambil segera.Pihaknya masih menerima aduan berhubung ejen yang mengenakan bayaran lebih RM15,000 sekali gus tidak mematuhi memorandum persefahaman (MoU) pengambilan dan perlindungan pekhidmat domestik Indonesia (PDI) yang dimeterai tahun lalu.“Pembiayaan untuk mendatangkan pekerja domestik dari Indonesia ke Malaysia maksimum sebanyak RM15,000 dan tidak boleh melebihi jumlah tersebut. Sekiranya melebihi jumlah itu, terus membuat laporan kepada KJRI,” katanya kepada pemberita di sini.Sejak MoU dimeterai April tahun lepas, lebih 1,000 pembantu rumah Indonesia diberi kebenaran dan permit kerja di negeri ini.Sementara itu, warga Indonesia tanpa permit sah di negara ini diminta memanfaatkan program Rekalibrasi Tenaga Kerja (RTK) 2.0 yang bakal tamat akhir tahun ini.

(Sejak MoU dimeterai April tahun lepas, lebih 1,000 pembantu rumah Indonesia diberi kebenaran dan permit kerja di negeri ini)


STR bukan sekadar penjenamaan semula, digembleng berdasarkan kos sara hidup rakyat

KUALA LUMPUR, 24 Januari-Bukan sekadar penjenamaan semula, inisiatif Sumbangan Tunai Rahmah (STR) digembleng berdasarkan data sebenar kos sara hidup dengan pendapatan isi rumah rakyat. Ia digerakkan bersama Kementerian Perdagangan Dalam Negeri dan Kos Sara Hidup (KPDN), Kementerian Pertanian dan Keterjaminan Makanan (MAFS), selain Kementerian Ekonomi. Penasihat keusahawanan, Dr. Khalil Zulkiflee berpandangan, insiatif bawah konsep Payung Rahmah itu mampu dikembangkan melalui penglibatan pihak swasta demi kesejahteraan bersama. "Konsep rahmah dan masyarakat madani ini daripada rakyat kepada rakyat untuk rakyat. Tak semestinya kita tunggu bantuan rakyat.Saya lihat banyak badan korporat mahu terlibat secara langsung, jadi mungkin ini peluang dan masanya pihak swasta ke hadapan untuk membantu," katanya selepas menjadi tetamu program Selamat Pagi Malaysia di Angkasapuri Kota Media.

Antara inisiatif bawah Payung Rahmah termasuk, Jualan Rahmah, Bakul Rahmah, Kafe Rahmah dan Pakej Rahmah.


Industri halal antara bidang kerjasama baharu boleh diteroka Malaysia, Brunei

BANDAR SERI BEGAWAN, 24 Januari- Pembangunan industri halal terutamanya makanan antara kerjasama baharu yang boleh diteroka bersama Malaysia dan Brunei dalam era pasca-pandemik.Menurut Menteri Luar, Datuk Seri Dr Zambry Abdul Kadir, pelaburan bersama antara Malaysia dan Brunei dalam membangunkan industri halal boleh dilaksanakan dengan baik terutamanya penyediaan makanan halal.“Apabila adanya keupayaan ini, ia akan membuka lembaran baharu daripada segi kualiti dan pensijilan industri halal yang dapat memberi impak baik. Malaysia dan Brunei antara yang dihormati dalam perkara melibatkan kualiti makanan, penentuan halal produk makanan. Industri halal kita boleh teroka lebih lagi. Ini cadangan awal untuk mencari ruang kerjasama baharu." katanya kepada wakil-wakil pengamal media dari Malaysia dalam satu majlis khas di sini.Zambry turut menyatakan, selain industri makanan halal, ia turut melibatkan beberapa sektor penting seperti ekonomi digital, minyak dan gas, pembuatan pintar, kecerdasan buatan (AI), pertanian pintar serta pelancongan.Beliau berada di Brunei bagi mengiringi Perdana Menteri, Datuk Seri Anwar Ibrahim, yang melakukan lawatan rasmi dua hari bermula hari ini.

(Beliau berada di Brunei bagi mengiringi Perdana Menteri, Datuk Seri Anwar Ibrahim, yang melakukan lawatan rasmi dua hari bermula hari ini)


Tiga daerah di Johor dilanda banjir

JOHOR, 24 Januari- Sebanyak 13 pusat pemindahan sementara (PPS) dibuka di Johor setakat pukul 4.00 petang tadi.Menurut Angkatan Pertahanan Awam Malaysia (APM) Johor, tiga daerah terlibat di negeri tersebut iaitu Kluang, Kota Tinggi dan Segamat.  Kesemua PPS berkenaan menempatkan 1,093 penduduk terjejas daripada 198 keluarga.Segamat mencatatkan jumlah penduduk terjejas tertinggi iaitu 975 penduduk yang ditempatkan di lapan PPS.  Manakala di Kluang, 75 penduduk terjejas di dua PPS dan Kota Tinggi, 43 penduduk terjejas di satu PPS.

(Segamat mencatatkan jumlah penduduk terjejas tertinggi iaitu 975 penduduk yang ditempatkan di lapan PPS)


Negeri Sembilan pertimbang jadikan Kejuaraan Silat Terbuka Kebangsaan acara tahunan

SUNGAI GADUT, 24 Januari- Kerajaan Negeri Sembilan akan mempertimbang menjadikan Kejuaraan Silat Terbuka Kebangsaan sebagai acara tahunan dan dimasukkan dalam kalendar pelancongan negeri. Exco Pembangunan Belia dan Sukan Negeri Sembilan, Datuk Taufek Abd Ghani berkata ia susulan maklum balas positif dan sambutan yang diterima menerusi penyertaan dalam kejuaraan yang julung kali diadakan itu.Katanya, kejuaraan itu telah menerima penyertaan sebanyak 1,500 pesilat daripada 83 buah pasukan dari seluruh negara."Kita memberi fokus untuk melahirkan pesilat baru yang bakal mewakili Negeri Sembilan. Cita-cita kita untuk mewakili negara di peringkat antarabangsa," katanya ketika ditemui pemberita di Kompleks Penyiaran Tuanku Muhammad.  Tambahnya, kejuaraan itu platform melahirkan belia yang berkualiti disamping menggalakkan mereka menjadi lebih aktif.

(Tambahnya, kejuaraan itu platform melahirkan belia yang berkualiti disamping menggalakkan mereka menjadi lebih aktif)


PM tiba di Brunei untuk lawatan rasmi dua hari

BANDAR SERI BEGAWAN, 24 Januari- Perdana Menteri, Datuk Seri Anwar Ibrahim tiba di sini untuk lawatan rasmi dua hari ke Brunei.Ini merupakan lawatan rasmi ke luar negara kedua Anwar sejak memegang jawatan perdana menteri.Penerbangan khas membawa perdana menteri dan isteri, Datuk Seri Dr Wan Azizah Wan Ismail tiba di Lapangan Terbang Antarabangsa Brunei pada pukul 3.13 petang tadi.Ketibaan Anwar dan Wan Azizah disambut Putera Mahkota Brunei, Pengiran Muda Mahkota Al-Muhtadee Billah.Perdana menteri diberikan sambutan rasmi di lapangan terbang dengan lagu kebangsaan Malaysia, ‘Negaraku’ diikuti lagu kebangsaan Brunei Darussalam, 'Allah Peliharakan Sultan'.Perdana menteri kemudiannya memeriksa perbarisan kawalan kehormatan yang terdiri daripada anggota Angkatan Bersenjata Diraja Brunei.Turut hadir, Menteri Luar Datuk Seri Dr Zambry Abdul Kadir, Ketua Setiausaha Kementerian Luar Datuk Seri Amran Mohamed Zin dan Pesuruhjaya Tinggi Malaysia ke Brunei Datuk Raja Reza Raja Zaib Shah.Esok, perdana menteri dijadual menghadap Sultan Brunei, Sultan Hassanal Bolkiah di Istana Nurul Iman. Kedua-dua pemimpin dijangka mengambil peluang untuk menilai kemajuan kerjasama yang sedang berjalan, disamping mengukuhkan lagi hubungan dan kerjasama yang akan memberi manfaat kepada kedua-dua negara.Perdana menteri dan Sultan Brunei juga akan menyaksikan Majlis Menandatangani Memorandum Persefahaman (MoU) antara Lembaga Pembangunan Pelaburan Malaysia (MIDA) dan Agensi Pelaburan Brunei (BIA).Selain itu, perdana menteri akan menghadiri majlis makan malam bersama diaspora Malaysia di Brunei, malam ini.

(Esok, perdana menteri dijadual menghadap Sultan Brunei, Sultan Hassanal Bolkiah di Istana Nurul Iman)


Anggota polis terbabit pertubuhan haram diberi notis tahan tugas

KUALA TERENGGANU, 24 Januari- Seramai 10 anggota polis di Dungun yang disyaki terbabit dengan sebuah pertubuhan haram dikenali sebagai kumpulan Ayahanda Harimau Kumbang sudah diberi notis tahan tugas.  Ketua Polis Terengganu, Datuk Rohaimi Md Isa berkata mereka antara 14 pegawai dan anggota yang bertugas di dua Ibu Pejabat Polis Daerah (IPD) ditahan Jumaat lalu kerana terlibat dalam aktiviti berunsur keganasan. Turut ditahan tujuh orang awam berusia 21 hingga 49 tahun yang dipercayai bergiat aktif dalam kegiatan haram itu sejak 2021.Lapan kereta, lapan bilah senjata berbahaya, telefon bimbit dan peralatan lain yang digunakan untuk upacara mengangkat sumpah juga dirampas."Ahli kumpulan ini dikenal pasti terlibat dengan beberapa kes berunsurkan keganasan ataupun elemen gangster contohnya menjadi orang tengah untuk mengutip wang hutang ah long dan menarik kereta. Mereka dipercayai menggunakan elemen kekerasan dengan ugutan jenayah," katanya ketika ditemui pemberita di sini.Mengulas lanjut, katanya kesemua 21 suspek yang ditahan dalam Op Selendang itu direman bagi membantu siasatan mengikut Akta Pertubuhan 1966.  Ketua kumpulan tersebut seorang peniaga dikenali sebagai Hussin Hassan, 39 tahun ditahan di Dungun.

(Mengulas lanjut, katanya kesemua 21 suspek yang ditahan dalam Op Selendang itu direman bagi membantu siasatan mengikut Akta Pertubuhan 1966)


Sewa kedai, pengangkutan antara faktor lain penentu harga makanan selain bahan mentah

KUALA LUMPUR, 24 Januari- Mustahil untuk menurunkan harga makanan sekiranya ia diukur berdasarkan penurunan harga bahan mentah semata-mata.Presiden Persatuan Pengusaha Restoran Muslim Malaysia (PRESMA), Datuk Jawahar Ali Taib Khan menegaskan, faktor lain seperti sewa kedai, upah pekerja dan kos pengangkutan turut memainkan peranan dalam menentukan harga makanan."Pelanggan boleh memilih lokasi yang bersesuaian dengan kemampuan dan cita rasa masing-masing di samping melihat sendiri harga yang dipapar dan dipantau oleh Kementerian Perdagangan Dalam Negeri dan Kos Sara Hidup (KPDN).Kalau datang di kawasan Wangsa Maju, sewa di sini pun sudah hampir RM25,000 sebulan, tapi kita tidak jual harga yang mengarut dan kita tengok keadaan juga," katanya.

(Datuk Jawahar Ali Taib Khan, Presiden PRESMA)

PRESMA mempunyai 4,000 ahli dengan lebih 10,000 rangkaian restoran di seluruh negara .


Trafik perlahan di lebuh raya utama

KUALA LUMPUR, 24 Januari- Keadaan trafik di Lebuhraya Utara, Selatan, dan Karak dilaporkan bergerak perlahan, begitu juga di Lebuhraya Pantai Timur 1 (LPT1) dan LPT2.Namun pergerakan trafik masih terkawal meskipun hujan melanda dibeberapa kawasan.Ketua Pusat Pengurusan Trafik Lembaga Lebuhraya Malaysia (LLM), Syed Mohd. Faizal Said Ahmad berkata, pihaknya menjangkakan pertambahan kenderaan hingga awal pagi esok."Sejak pukul 10.00 pagi tadi kenderaan mula memasuki lebuh raya utama menuju ke Lembah Klang, namun kami menjangkakan peningkatan jumlah kenderaan di sebelah petang dan akan menjejaskan pergerakan pengguna lebuh raya," jelasnya ketika ditemui pemberita di sini.LLM turut memaklumkan lebih 50 peratus jumlah kenderaan telah memasuki Lembah Klang, berbanding 1.8 juta kenderaan yang direkodkan semalam.Berdasarkan data diperoleh daripada syarikat konsesi lebuh raya, setakat ini 50 peratus kenderaan telah memasuki Lembah Klang.Beliau menjangkakan akan berlaku peningkatan kenderaan menjelang malam ini.Setakat pukul 12.00 tengah hari tadi, PLUS merekodkan 1,181,805 kenderaan menggunakan lebuh raya.Manakala 115,158 kenderaan melalui LPT1 dan Kuala Lumpur - Karak sebanyak 160,088 jumlah kenderaan.


12 kematian direkodkan di Perak sepanjang Op Selamat 19

IPOH, 24 Januari- Sebanyak 12 kematian direkodkan di Perak sepanjang tujuh hari Op Selamat 19 sempena Tahun Baharu Cina.Timbalan Ketua Polis Perak, Datuk Azizi Mat Aris berkata, statistik itu melibatkan 833 nahas jalan raya dengan sembilan daripadanya merupakan kemalangan maut.Jelas beliau, berdasarkan pecahan mengikut kenderaan berat, tiada insiden melibatkan bas ekspres direkodkan setakat ini manakala lori mencatatkan 21 kes."Satu pujian kepada pemandu-pemandu bas setakat ini kerana tidak menyumbang kepada jumlah kemalangan.Ianya menunjukkan penurunan sebanyak 60 peratus berbanding Op Selamat 17 yang diadakan pada tahun lepas iaitu sebanyak 52 kes iaitu bas 11 kes dan lori 41 kes," katanya.Beliau bercakap kepada pemberita pada Kempen Kesedaran dan Keselamatan Jalan Raya Masyarakat Pulang ke Kampung sempena Tahun Baharu Cina bersama Pertubuhan Keselamatan Sosial (Perkeso) Perak di Terminal Meru Raya, di sini.

(Datuk Azizi Mat Aris, Timbalan Ketua Polis Perak)

Tambahnya, beliau berpuas hati dengan pengoperasian bas ekspres di negeri itu apabila pemeriksaan ke atas pemandu tidak menemukan sebarang kes melibatkan penggunaan dadah dan alkohol.Pengusaha bas juga didapati memberi kerjasama yang baik dengan merancang jadual perjalanan pemandu bertugas bagi mengurangkan risiko kecuaian di jalan raya.


Rakyat Perlis digalak derma darah

(Orang ramai mengambil peluang menderma darah pada Program Pemeriksaan Kesihatan dan Derma Darah di Kangar)

KANGAR, 24 Januari- Sebanyak 9,800 pek darah berjaya dikumpul Unit Transfusi Darah, Hospital Tuanku Fauziah sepanjang tahun lalu. Jumlah berkenaan bagi menampung keperluan sebanyak 700 hingga 800 pek darah setiap bulan bagi menghadapi kes-kes kecemasan di Hospital Tuanku Fauziah, Kangar.Menurut Pegawai Perubatan, Unit Transfusi Jabatan Patologi HTF, Dr Mathaneswaran Rajaswaran, bagi Januari tahun ini sehingga semalam, sebanyak 631 pek darah didermakan hasil pelbagai program derma darah bersama komuniti. Justeru itu, dalam menghadapi peningkatan kes kecemasan khususnya kemalangan ketika ini, orang ramai diharap terus menderma darah sekurang-kurang tiga bulan sekali di Unit Transfusi Darah HTF. "Menderma darah ni bagus, ia membantu orang dan sekali pendermaan itu boleh membantu tiga orang pesakit."Bekalan darah memang diperlukan, jadi nasihat yang saya boleh bagi sekurang-kurangnya kalau nak cuba menderma boleh cuba dan digalakkan terus menderma,"katanya.Beliau ditemui media pada Program Pemeriksaan Kesihatan dan Derma Darah, dianjurkan Chenang Clinic Kangar dengan kerjasama Unit Transfusi Darah HTF dan Giant Kangar. Program yang berlangsung ini mensasarkan sebanyak 30 pek darah didermakan oleh pengunjung yang hadir sebagai stok tambahan keperluan darah di Hospital Tuanku Fauziah.

(Orang ramai mengambil peluang menderma darah pada ProgramPemeriksaan Kesihatan dan Derma Darah di Kangar)


Pemilik syarikat didakwa kemuka tuntutan palsu insentif penjana

ALOR SETAR, 24 Januari- Seorang pemilik syarikat mengaku tidak bersalah di Mahkamah Sesyen di sini hari ini, atas lima pertuduhan mengemukakan dokumen palsu bagi menuntut insentif Program Penjana Kerjaya 2.0 berjumlah RM17,500 daripada Pertubuhan Keselamatan Sosial (Perkeso), pada 2021.Muhammad Syakireen Othman, 36, membuat pengakuan itu, selepas pertuduhan dibacakan di hadapan Hakim Rohatul Akmar Abdullah.Lelaki itu didakwa melakukan perbuatan itu di Wisma Perkeso, Jalan Teluk Wanjah di sini antara Jun 2021 hingga Julai 2021, dengan mengemukakan dokumen atas nama syarikat Round Globe Enterprise yang mengandungi butiran palsu, iaitu senarai nama pekerja yang bukan pekerja syarikat itu kepada ejen Perkeso.Kesemua pertuduhan dijalankan mengikut Seksyen 18 Akta Suruhanjaya Pencegahan Rasuah Malaysia (SPRM) 2009 dan jika sabit kesalahan boleh dihukum di bawah Seksyen 24(2) akta sama, yang memperuntukkan hukuman penjara tidak lebih daripada 20 tahun dan denda tidak kurang lima kali nilai butiran palsu atau RM10,000 mengikut mana-mana nilai lebih tinggi.Pegawai Pendakwa SPRM Mohd Zulfadli Azharudin memohon mahkamah untuk mengenakan jaminan sebanyak RM50,000 dengan seorang penjamin ke atas tertuduh bagi semua pertuduhan.Bagaimanapun, tertuduh yang tidak diwakili peguam merayu dikenakan jumlah jaminan yang lebih rendah dengan alasan perlu menyara seorang isteri bersama dua anak berusia lima dan enam tahun, selain ibunya serta dua saudara yang merupakan orang kurang upaya.Mahkamah kemudian membenarkan tertuduh diikat jamin sebanyak RM7,000 dengan seorang penjamin untuk semua pertuduhan dan menetapkan 27 Feb depan sebagai tarikh sebutan semula kes untuk lantikan peguam dan serahan dokumen.

(Muhammad Syakireen Othman, 36, membuat pengakuan itu, selepas pertuduhan dibacakan di hadapan Hakim Rohatul Akmar Abdullah/BERNAMA)

Terdahulu di mahkamah sama, seorang sarjan polis Muhamad Fitry Ismail, 32, mengaku tidak bersalah atas satu pertuduhan menerima rasuah sebanyak RM1,500 pada 2020 lalu.Mengikut pertuduhan, dia didakwa menerima suapan itu daripada seorang lelaki, setelah membantu menyelesaikan kesalahan yang dihadapi individu terbabit di bawah Seksyen 15(1)(a) Akta Dadah Berbahaya 1952, di luar pintu utama Ibu Pejabat Polis Daerah Kubang Pasu pada 11.34 malam, 18 Nov 2020Tertuduh didakwa di bawah Seksyen 17(a) Akta SPRM 2009 (Akta 694) yang boleh dihukum di bawah Seksyen 24 akta sama, yang memperuntukan hukuman penjara tidak lebih 20 tahun dan didenda tidak kurang daripada lima kali ganda jumlah atau nilai suapan atau RM10,000, mengikut mana-mana yang lebih tinggi.Tertuduh yang diwakili peguam Mohd Khairul Hafizuddin Ramli dibenarkan diikat jamin RM8,000 dengan seorang penjamin dan 6 Mac ditetapkan sebagai tarikh sebutan semula kes.Pendakwaan dikendalikan Pegawai Pendakwa SPRM Mohamad Fauzee Azizan. -BERNAMA


Keperluan CIQS di Tawau bawa manfaat kepada Malaysia-Indonesia - Shafei Apdal

KOTA KINABALU, 24 Januari - Kerajaan perlu melihat keperluan mewujudkan kompleks Kastam, Imigresen, Kuarantin dan Keselamatan (CIQS) di Serudong, Kalabakan di Tawau yang telah dikenal pasti semasa pemerintahan Kerajaan Pakatan Harapan, beberapa tahun dahulu.Dengan adanya CIQS di Utara Sabah dan Utara Kalimantan, ia pasti membawa manfaat besar bagi kedua-dua negara yang berjiran.Presiden Parti Warisan Sabah, Datuk Seri Mohd Shafie Apdal berkata melalui CIQS, pelbagai manfaat dapat mengeratkan lagi hubungan antara dua buah negara dalam pelbagai sektor penting mencakupi politik, ekonomi dan sosial.

“Tawau begitu hampir dengan utara Kalimantan dan CIQS Tawau itu telah dikenal pasti beberapa tahun lalu di bawah pemerintahan PH.“Jadi perlu dilihat semula keperluan mewujudkan CIQS itu bagi membolehkan supaya hubungan erat dapat dilahirkan antara Kalimantan Utara dan juga rakyat Malaysia di utara Sabah,” katanya semasa majlis sambutan Tahun Baharu Cina Naib Presiden Warisan, Datuk Junz Wong di Tanjung Aru, di sini.Tambah Shafei, ia bukan hanya berkait rapat dengan CIQS, sebaliknya ia bakal merubah momentum secara holistik bagi kedua-dua negara.


Perdana Menteri mulakan lawatan rasmi ke Brunei

(Foto arkib ketika lawatan Sultan Brunei ke Kuala Lumpur, November lalu)

PUTRAJAYA, 24 Januari- Perdana Menteri, Datuk Seri Anwar Ibrahim, memulakan lawatan rasmi dua hari ke Brunei Darussalam bermula hari ini bagi menyantuni jemputan Sultan Haji Hassanal Bolkiah Mu’izzaddin Waddaulah.Wisma Putra dalam kenyataan memaklumkan, Perdana Menteri akan diiringi oleh Menteri Luar Negeri, Datuk Seri Dr. Zambry Abdul Kadir, serta pegawai-pegawai kanan Kerajaan dari Kementerian Luar Negeri dan Kementerian Perdagangan Antarabangsa dan Industri.Tan Sri Dr Abang Zohari Tun Abang Haji Openg, Premier Sarawak dan Datuk Seri Hajiji Haji Noor, Ketua Menteri Sabah turut akan menyertai delegasi tersebut."Perdana Menteri dijadual mengadap Paduka Seri Baginda Sultan dan Yang Dipertuan Negara Brunei Darussalam dan Paduka Seri Baginda Raja Isteri dan disusuli dengan perjumpaan empat mata di Istana Nurul Iman. "Pertemuan tersebut akan memberi peluang kepada kedua-dua belah pihak untuk menilai kemajuan kerjasama dua hala serta meneroka peluang kerjasama baharu di dalam bidang berkepentingan bersama. Ia diikuti dengan Majlis Persantapan Rasmi yang akan dihoskan oleh Paduka Seri Baginda Sultan," menurut kenyataan tersebut.Sementara itu, Perdana Menteri juga dijadual untuk mengadakan sesi ramah mesra bersama diaspora Malaysia di Bandar Seri Begawan.Pada 2022, Brunei Darussalam merupakan rakan dagangan dunia ke-26 terbesar Malaysia dan ke-6 terbesar dalam ASEAN dengan jumlah perdagangan berjumlah RM 13.22 bilion.Jumlah eksport ke Brunei Darussalam pula merekodkan RM7.4 billion, sementara jumlah import dari Brunei Darussalam adalah RM5.82 billion.


Bomba hantar 25 tan bekalan makanan kepada Orang Asli

GUA MUSANG, 24 Januari- Unit Udara Jabatan Bomba dan Penyelamat Malaysia (JBPM) meneruskan misi menghantar 25 tan bekalan makanan ke enam pos Orang Asli di sini, bermula semalam. Detasmen Komander Operasi Pangkalan Wilayah Tengah Subang, Selangor, Penguasa Kanan Bomba II Wahyudi Mohd Sayuhti berkata, operasi diteruskan setelah mengalami kelewatan akibat hujan lebat berterusan di jajahan itu sejak Jumaat lepas."Operasi semalam bermula pukul 10.00 pagi membabitkan dua pesawat iaitu Agusta A109E dan Agusta Westland AW189. "Sebanyak 5.9 tan makanan berjaya dihantar setakat ini ke Kampung Gawin dan Kampung Gob di Pos Gob, Kampung Jader dan Kampung Ladoi di Pos Simpor serta Kampung Sempadik di Pos Belatim,” katanya kepada pemberita di Padang Kompleks Serbaguna Majlis Daerah Gua Musang, di sini, hari ini.Beliau berkata penugasan penghantaran bantuan akan diteruskan memandangkan cuaca ketika ini berada dalam keadaan baik.

"Walau apa pun situasi, kami tetap komited dalam melaksanakan tugas kerana ini bukanlah pengalaman kami berdepan situasi sebegini,” katanya dan menambah operasi itu turut melibatkan kerjasama JBPM Gua Musang, Angkatan Pertahanan Awam Malaysia (APM) dan Jabatan Kemajuan Orang Asli (JAKOA). -BERNAMA


JBPM buat penerbangan ihsan bantu bayi Orang Asli sesak nafas ke hospital

GUA MUSANG, 24 Januari- Unit Udara Jabatan Bomba dan Penyelamat Malaysia (JBPM) Pangkalan Wilayah Tengah Subang melakukan penerbangan pemindahan perubatan (Medevac) bagi membawa seorang bayi perempuan Orang Asli dari Pos Balar di sini mendapatkan rawatan di Hospital Gua Musang (HGM). Herissya Hefly yang berusia satu tahun tiga bulan mengalami sesak nafas, batuk dan selesema sejak tiga hari lepas.Pegawai Perhubungan Awam JBPM Pangkalan Wilayah Tengah Subang, Selangor, Timbalan Penguasa Bomba II, Mohd Hasrizal Kamaruzzaman berkata mangsa yang ditemani ibunya Tijah Enda, 22, berada dalam keadaan stabil sewaktu proses pemindahan dilaksanakan.“Anak kapal menerima tugasan mengambil pesakit ini semasa melaksanakan operasi menghantar makanan ke pos pedalaman Orang Asli di Pusat Sivik di sini pada pukul 10.26 pagi dengan menggunakan pesawat Agusta Westland 189 (AW189).

Bayi perempuan Orang Asli bersama ibunya di bawa ke Hospital Gua Musang dengan penerbangan Medevac / Foto ihsan JBPM

“Dua jururawat dari Hospital Gua Musang dibawa bersama ke Pos Balar untuk mengeluarkan pesakit terbabit. "Operasi membabitkan tiga kru penerbangan diketuai Penguasa Kanan Bomba II, Wahyudi Mohd Sayuhti," katanya dalam kenyataan hari ini.


Raja Muda Perlis nasihat mahasiswa perkukuh pengetahuan

(Raja Muda Perlis, Tuanku Syed Faizuddin Putra Jamalullail menyampaikan agihan zakat Majlis Agama Islam dan Adat Istiadat Melayu Perlis MAIPs)

ARAU, 24 Januari- Mahasiswa dinasihatkan untuk sentiasa bersedia mendalami ilmu pelbagai bidang dan tidak tertumpu hanya dalam kuliah semata-mata.  Mereka perlu mempelajari ilmu di luar kelas seperti penglibatan dalam aktiviti kelab atau persatuan dan program tanggungjawab sosial universiti (USR) seperti menyertai program sukarelawan membantu mangsa banjir, aktiviti di masjid-masjid dan rumah ibadat serta program motivasi atau aktiviti pembangunan sukan di sekolah-sekolah.  Titah Raja Muda Perlis, Tuanku Syed Faizuddin Putra Jamalullail, penglibatan masing-masing diharap akan mampu menjadi nilai tambah apabila bergraduasi kelak.  Demikian titah baginda ketika menyampaikan agihan zakat Majlis Agama Islam dan Adat Istiadat Melayu Perlis (MAIPs) bernilai RM700 secara tunai, beras serta bekalan makanan mentah setiap seorang kepada tiga buah keluarga asnaf terpilih di rumah masing-masing.  Ketiga-tiga asnaf berkenaan ialah Aishah Saad, 84 tahun; Che Mas Bu Saidin, 87 tahun dan Abu Bakar @ Mat Zain Abdullah, 84 tahun dalam kariah Masjid Al-Hidayah, Kampung Titi Beratap, Simpang Empat.  Mereka menerima sumbangan tersebut daripada Tuanku Syed Faizuddin Putra sempena program rutin kayuhan berbasikal MAIPs Peduli Menjejaki dan Menyantuni Asnaf yang diketuai oleh baginda sendiri.

(Raja Muda Perlis, Tuanku Syed Faizuddin Putra Jamalullail menyampaikan agihanzakat Majlis Agama Islam dan Adat Istiadat Melayu Perlis MAIPs)


Banjir kilat, 1 PPS dibuka di Johor

LABIS, 24 Januari- Satu pusat pemindahan sementara (PPS) dibuka di Sekolah Kebangsaan Kampung Tenang, di sini, pada pukul 8.00 pagi tadi, susulan kejadian banjir kilat di Kampung Paya Merah Lama.  Menerusi laporan Jabatan Bomba dan Penyelamat (JBPM) Johor, PPS tersebut menempatkan 413 penduduk terjejas daripada 119 keluarga, termasuk 39 warga emas dan 16 Orang Kurang Upaya (OKU).  Banjir kilat juga berlaku di beberapa lokasi, antaranya Kampung Pekan Air Panas; Segamat dan Kampung Baru Sungai Mas; Kota Tinggi.

Sementara itu mengikut laporan Angkatan Pertahanan Awam (APM) Johor, 10 buah rumah terkesan akibat banjir kilat di Daerah Kluang, setakat pukul 11.00 pagi tadi, susulan Monsun Timur Laut.  Kawasan terlibat adalah Lorong Sungai; Kampung Tengah Dalam, dan Jalan Sawi; Yap Tau Sah.


Gempa bumi sederhana melanda Utara Laut Maluku, Indonesia

KUALA LUMPUR, 24 Januari- Gempa bumi sederhana berukuran 5.7 pada skala Richter dikesan berlaku di Utara Laut Maluku, Indonesia pada pukul 10.13 pagi tadi.Jabatan Meteorologi Malaysia (MetMalaysia) dalam kenyataan hari ini memaklumkan gempa itu berlaku pada jarak 155 kilometer (km) tenggara dari Pulau Talaud, Indonesia, dengan kedalaman 72km.

Bagaimanapun penilaian awal mendapati tiada ancaman tsunami kepada Malaysia.


Trafik lebuh raya utama negara dijangka sesak mulai tengah hari

KUALA LUMPUR, 24 Januari- Aliran trafik di beberapa lebuh raya utama negara dijangka akan meningkat dan sesak mulai tengah hari ini ekoran orang ramai yang akan membuat perjalanan pulang selepas cuti sambutan perayaan Tahun Baharu Cina berakhir hari ini.Menurut jurucakap Lembaga Lebuhraya Malaysia (LLM), di Lebuhraya Utara Selatan (PLUS) kesesakan dijangka dari Gopeng ke Tapah, Sungkai ke Slim River serta Pedas Linggi ke Port Dickson.Trafik juga dijangka sesak dari Bukit Tinggi ke Plaza Tol Gombak di Lebuhraya Kuala Lumpur-Karak."Justeru, orang ramai dinasihatkan untuk merancang perjalanan mereka dan pastikan baki kad Touch 'n Go mencukupi bagi mengelakkan kesesakan ketika membuat pembayaran di plaza tol," katanya ketika dihubungi Bernama hari ini.

Sementara itu, LLM memaklumkan berlaku kesesakan sepanjang empat kilometer di KM263.4 PLUS arah selatan dari Kuala Kangsar ke Ipoh Utara susulan sebuah kereta rosak yang menyebabkan lorong kanan terhalang.Menteri Kerja Raya Datuk Seri Alexander Nanta Linggi baru-baru ini dilaporkan berkata sebanyak 3.8 juta kenderaan dijangka menggunakan lebuh raya di seluruh negara sepanjang cuti Tahun Baharu Cina kali ini. -BERNAMA


Majlis Rumah Terbuka di luar bandar mampu beri impak luar biasa - Sulaiman

ALOR GAJAH, 24 Januari- Majlis Rumah Terbuka peringkat negeri yang diadakan di kawasan luar bandar mampu memberi impak luar biasa malah menjadi platform kerajaan Melaka mewujudkan lebih banyak produk pelancongan sebagai persediaan penganjuran Tahun Melawat Melaka 2024.Ketua Menteri, Datuk Seri Sulaiman Md Ali berkata selama tempoh setahun ini juga, ia secara tidak langsung memberi peluang semua agensi terlibat terutama Bahagian Promosi Pelancongan (BPP) memperkemas kawasan pelancongan sedia ada."Sebagai contoh, buat julung kalinya sambutan Rumah Terbuka Tahun Baharu Cina peringkat negeri diadakan di luar bandar dengan memilih Machap Umboo sebagai tuan rumah dan melihat persiapan yang dilaksanakan, amat luar biasa," katanya.Beliau berkata kepada pemberita selepas menghadiri majlis Rumah Terbuka Tahun Baharu Cina peringkat negeri di Kampung Permai Machap Umboo, di sini, malam tadi.

Sambutan Rumah Terbuka Tahun Baharu Cina peringkat negeri diadakan di Machap Umboo

Beliau turut memaklumkan kepada Ahli Dewan Undangan Negeri (ADUN) Machap Jaya, Ngwe Hee Sem untuk menjadikan kawasan Machap Umboo sebagai sebuah lokasi pelancongan khsususnya buat pelancong dari negara China.  Ia adalah inisiatif yang boleh dijalankan bagi memastikan Melaka bersedia untuk menerima pelancong pada 2024.


Malaysia, komuniti antarabangsa terus kerjasama perangi sentimen Islamofobia di Sweden - Zambry

SEPANG, 24 Januari - Malaysia akan terus bekerjasama rapat dengan komuniti antarabangsa bagi memerangi sentimen Islamofobia dan ektremisme.Mengutuk insiden kebencian terang-terangan terhadap Islam di Stockholm, Sweden, Menteri Luar, Datuk Seri Dr Zambry Abdul Kadir berkata tindakan keji itu jelas melampaui batas moral dan norma hak kebebasan bersuara.

"Masalah dalaman Sweden dengan sebuah negara yang lain yang tidak sewajarnya membawa agama menjadi faktor pertikaian antara negara. "Ini jelas menunjukkan satu tindakan yang bersifat ganas, extreme, barbarik, yang tidak dapat terima oleh mana-mana manusia ataupun negara yang bertamadun yang perlu menghormati dari segi kebebasan agama," katanya.Mengulas tindakan pemimpin parti pelampau kanan Sweden-Denmark, Rasmus Paludan yang membakar al-Quran di luar kedutaan Turkiye di Stockholm, Sabtu lalu, Datuk Seri Dr Zambry menyifatkan tindakan tersebut sebagai melampaui batas persefahaman serta tidak menghormati kehidupan beragama.Malah katanya, perbuatan seumpama itu pasti tidak dapat diterima mana-mana negara bertamadun.

Dalam pada itu, Menteri di Jabatan Perdana Menteri (Hal Ehwal Agama), Datuk Dr Mohd Na’im Mokhtar turut menggesa pemerintah Sweden mengambil tindakan tegas terhadap perbuatan provokatif ahli politik pelampau itu.Tegasnya tindakan biadab Paludan perlu dibantah kerana telah menyalahgunakan prinsip kebebasan bersuara dengan membakar kitab suci agama Islam."Saya menyeru seluruh masyarakat menghormati kemuliaan agama Islam, membudayakan dialog dan menyemarakkan nilai-nilai kehormatan sejagat bagi mewujudkan keharmonian hidup masyarakat dunia hari ini," katanya menerusi kenyataan.Tambah Dr. Mohd Naim, kenyataan Perdana Menteri semalam yang mengutuk sekeras-kerasnya tindakan Paludan telah membuktikan kesungguhan Malaysia untuk menentang sebarang bentuk keganasan dan kebencian khususnya Islamofobia.


Amaran hujan lebat berterusan tahap bahaya di Johor, Sabah - MetMalaysia

KUALA LUMPUR, 24 Januari - Amaran hujan lebat berterusan tahap bahaya di beberapa daerah di Johor dan Sabah hingga Rabu ini.

Jabatan Meteorologi Malaysia (MetMalaysia) menerusi satu kenyataan berkata, daerah yang terbabit di Johor ialah Kluang, Mersing, Kulai, Kota Tinggi dan Johor Bahru manakala di Sabah, daerah yang terbabit ialah Sandakan (Telupid, Kinabatangan, Beluran and Sandakan) dan Kudat (Pitas and Kudat).MetMalaysia turut menjangkakan hujan lebat berterusan tahap buruk hingga Rabu di Johor (Segamat, Batu Pahat dan Pontian); Kuching, Serian, Samarahan, Betong, Sarikei (Sarikei dan Meradong), Mukah dan Bintulu (Bintulu) di Sarawak serta Pedalaman Sabah (Tambunan), Pantai Barat, Tawau (Lahad Datu) dan Kudat (Kota Marudu).Sementara itu, amaran hujan berterusan tahap waspada bagi tempoh sama turut dikeluarkan membabitkan Pahang (Kuantan, Pekan dan Rompin); Johor (Tangkak dan Muar); Sri Aman, Sarikei (Pakan dan Julau), Sibu, Bintulu (Tatau dan Sebauh) serta Miri (Subis, Beluru, Miri dan Marudi) di Sarawak manakala di Sabah, kawasan yang terlibat ialah Sandakan (Tongod).


Jumlah petugas di kaunter imigresen KLIA perlu ditambah

KUALA LUMPUR, 24 Januari - Kementerian Pelancongan, Seni dan Budaya menyarankan supaya jumlah petugas di kaunter imigresen ditambah, selain memperluaskan penggunaan sistem pengecaman wajah bagi meningkatkan kecekapan prosedur pemeriksaan imigresen di Lapangan Terbang Antarabangsa Kuala Lumpur (KLIA).Menteri berkenaan Datuk Seri Tiong King Sing dalam satu kenyataan berkata usaha itu penting bagi mengatasi masalah tempoh menunggu lama berikutan bilangan pelancong ke Malaysia semakin meningkat."Sistem pengecaman wajah yang digunakan Jabatan Imigresen juga perlu diperluas kepada semua pelawat antarabangsa, bukan sahaja terhad kepada mereka yang mempunyai pas jangka panjang bagi memudahkan proses pelepasan."Jika Malaysia ingin mengalu-alukan kedatangan pelancong dan menjadikan negara ini sebagai destinasi pilihan yang berdaya saing, kita perlu menyelesaikan masalah ini dengan kadar segera,” katanya di sini, semalam.Menurut kenyataan itu Tiong meninjau proses ketibaan pelancong di KLIA dan mendapati pelancong terpaksa beratur panjang malah menunggu hampir dua jam bagi pemeriksaan imigresen.

Selain itu, beliau turut mencadangkan pihak berkuasa KLIA untuk menempatkan petugas yang mempunyai kemahiran pelbagai bahasa bagi membantu memudahkan pelancong ketika melalui prosedur pemeriksaan imigresen.


Kerajaan tumpu usaha penyelesaian turun harga bahan mentah

BUKIT MERTAJAM, 24 Januari - Kerajaan sememangnya menumpukan usaha mencari penyelesaian bagi menurunkan harga bahan mentah, kata Perdana Menteri Datuk Seri Anwar Ibrahim sebagai mengulas mengenai kenyataan bekas Perdana Menteri Datuk Seri Ismail Sabri Yaakob yang menyeru kerajaan mencari jalan penyelesaian untuk menurunkan harga bahan mentah.

Beliau berkata ia termasuk memastikan pengeluaran mencukupi serta memberi dukungan kepada pengeluar domestik bagi produk telur, ayam dan sayuran.

"Tidak apa kita dengarlah pandangan dia (Ismail Sabri). Saya pun mampu banding sebulan setengah menteri berkenaan yang bekerja, itu kalau saya bandingkan, saya boleh akui yang dilakukan sekarang lebih bersungguh-sungguh," katanya kepada pemberita selepas menghadiri Majlis Kenduri Rakyat di kampung halamannya di Cherok Tok Kun di sini, semalam.

Terdahulu, dalam ucapannya pada majlis itu, Anwar berkata dalam masa singkat sejak beliau dilantik sebagai Perdana Menteri, kehadiran pelabur antarabangsa dari Eropah, China dan Amerika Syarikat di Malaysia jauh lebih memberangsangkan dari tahun-tahun sebelum ini.

(Orang ramai hadir Majlis Kenduri Rakyat, di Cherok Tok Kun di sini, semalam)

"Alhamdulillah dengan keyakinan ini, ringgit telah mengukuh. Kalau mata wang kita jatuh, ini akan menyebabkan kos import tinggi dan meningkatkan harga barang. Apabila harga barang naik termasuk harga makanan, ini akan membebankan rakyat," katanya.

Sementara itu, Perdana Menteri berkata Bajet 2023 yang akan dibentangkan semula pada 24 Februari ini akan menyentuh sektor pendigitalan dan pertanian moden dalam usaha memastikan ekonomi negara kekal mampan.

Anwar berkata beliau juga akan mempertimbangkan peruntukan yang lebih tinggi untuk Pulau Pinang, Sabah dan Sarawak yang disifatkan kurang mendapat perhatian sebelum ini.

Meskipun Pulau Pinang merupakan penyumbang cukai terbesar untuk negara, beliau mengakui negeri ini  sering dipinggirkan dari segi peruntukan bajet Persekutuan.

"Itu dalam pertimbangan saya, biarpun ada kekangan dari segi pendapatan dan perbelanjaan tetapi kita akan beri perhatian kerana ada kebenarannya Pulau Pinang dipinggirkan dari sudut peruntukan, tetapi sama juga seperti bila saya ke Sabah dan Sarawak.

Memang ada kekurangan besar kerana peruntukan untuk Pulau Pinang itu kepada infrastruktur besar tetapi Sabah dan Sarawak termasuk prasarana kecil, klinik, hospital, perumahan rakyat dan sekolah daif," katanya lagi.

Sebelum ini, media melaporkan Anwar mengumumkan bahawa Bajet 2023 tidak akan terikat dengan belanjawan yang dibentangkan oleh kerajaan terdahulu iaitu pada Oktober 2022, namun cadangan yang sudah dibuat dalam pelan belanjawan terdahulu akan tetap diambil kira dalam perangkaan bajet yang baharu ini.


PRN: PH belum bincang secara rasmi berhubung pembahagian kerusi dengan BN - PM

BUKIT MERTAJAM, 24 Januari - Perdana Menteri Datuk Seri Anwar Ibrahim berkata Pakatan Harapan (PH) belum mengadakan perbincangan rasmi dengan Barisan Nasional (BN) berhubung pembahagian kerusi yang akan ditandingi kedua-dua gabungan itu pada Pilihan Raya Negeri di enam negeri akan datang.

Bagaimanapun, beliau yang juga Pengerusi PH berkata tiada halangan untuk pimpinan parti itu di peringkat negeri bagi mengadakan perbincangan dengan BN berhubung perkara tersebut.

"Perbincangan pembahagian kerusi dengan BN secara rasmi belum, walaupun saya tidak menghalang pimpinan di peringkat negeri mengadakan perbincangan, perbincangan secara rasmi itu belum dimulakan," katanya ketika ditemui pemberita selepas menghadiri Majlis Kenduri Rakyat bersama Perdana Menteri di Cherok Tok Kun di sini, semalam.

Beliau berkata demikian ketika diminta mengulas sama ada PH dan BN telah mengadakan rundingan mengenai pembahagian kerusi yang akan ditandingi pada PRN di enam negeri iaitu Kedah, Pulau Pinang, Selangor, Negeri Sembilan, Terengganu dan Kelantan.

Sabtu lepas, Timbalan Presiden PKR Rafizi Ramli dilaporkan berkata PH sudah memulakan perbincangan bersama BN mengenai kerjasama dalam PRN yang bakal diadakan tidak lama lagi tetapi ia berlangsung secara tidak rasmi.

Sementara itu, Anwar berkata beliau tidak akan mencampuri urusan PAS yang mahu menentukan sendiri tarikh bersesuaian untuk membubarkan Dewan Undangan Negeri (DUN) di tiga negeri ditadbir parti itu iaitu Kedah, Terengganu dan Kelantan.

Bagaimanapun, beliau berkata sekiranya PRN di tiga negeri ditadbir PAS tidak diadakan serentak dengan tiga negeri yang ditadbir PH (Pulau Pinang, Selangor dan Negeri Sembilan), ia mungkin menyebabkan kos keseluruhan PRN di keenam-enam negeri berkenaan meningkat.

(Anwar ketika berucap dalam Majlis Kenduri Rakyat bersamaPerdana Menteri di Cherok Tok Kun di sini, semalam)

"Itu hak mereka masing-masing dan dia rujuk dengan SPR (Suruhanjaya Pilihan Raya) bukan urusan saya, cuma kos untuk mengadakan pilihan raya secara berasingan itu tentunya akan jauh meningkat," katanya.

Baru-baru ini Presiden PAS Tan Sri Abdul Hadi Awang dilaporkan berkata PAS akan menentukan sendiri tarikh bersesuaian untuk membubarkan DUN bagi memberi laluan kepada PRN di tiga negeri ditadbir parti itu. - BERNAMA


Lebih 1,400 kemalangan hari kelima Op Selamat 19

KUALA LUMPUR, 23 Januari-  Sebanyak 1,445 kemalangan direkodkan di seluruh negara pada hari kelima Op Selamat 19, semalam.Pengarah Jabatan Siasatan dan Penguatkuasaan Trafik Bukit Aman Datuk Seri Mat Kasim Karim berkata ia melibatkan 1,724 kenderaan dengan kereta mencatatkan kemalangan tertinggi iaitu 1,310 kes, diikuti pacuan empat roda dengan 230 kes, motosikal (144), lori (17), bas (11), van (sembilan), teksi (dua) dan ambulans (satu).Dalam pada itu, beliau berkata Polis Diraja Malaysia (PDRM) menggunakan pendekatan advokasi dan kempen keselamatan jalan raya dalam usaha meminimumkan kadar kemalangan dan meningkatkan kawalan pencegahan jenayah pecah rumah sepanjang musim perayaan."Inisiatif yang dilaksanakan adalah langkah pencegahan kemalangan, memberi penekanan berkenaan keselamatan di jalan raya selain mendidik pengguna mengamalkan sikap pemanduan berhemah dan mematuhi undang-undang jalan raya,” katanya dalam kenyataan malam ini.Mat Kasim berkata tumpuan lokasi advokasi adalah di stesen-stesen minyak, kawasan rehat dan rawat, restoran dan pusat beli-belah.Op Selamat 19 dilaksanakan selama 10 hari mulai Rabu lepas hingga 27 Januari ini di seluruh negara sempena sambutan Tahun Baharu Cina. - BERNAMA